mentu / menturaldi\nmentura 1 iz aukera, egokiera.\nItxuren arabera, Noel Mamère berriketari ohiak duke mentura gehiena. Herria 2001-02-22\nHemen erretreta 60 urtetan izaiteko menturak ere lotsatzen ditu ainitz, ikusiz, Ameriketan lanean segitzeko xantxa badutela adinaren mugarik gabe. Herria 2003-12-11\nEkonomia doi bat azkartuz doala, eta badela mentura oraino azkar ditakeela ondoko hilabete horietan. Herria 2004-09-02\nArgi eta garbi errana da hor ez dela, ez droga, ez alkol menturarik eta jestu bortitzak ez direla haizu. Herria 2004-07-01\nHeldu den udako badut haatik zerbaiten mentura. Janbattitt Dirassar «Bihotzeko mina» - 20. orr.\nErrana izan da hitzarmen berezi horri esker, eta berezia delakotz preseski, bazela eta badela aintzinamendu balios batzuen mentura. Herria 2001-04-05\nLegeak duen abantaila aldiz, alderdi ttipiek ere badutela hola zonbait alkiren mentura. Herria 2003-01-14\nGarapen xuhurreko lurraldeak behar litazke lagundu hango jendeak han berean ukaiteko gisan lan baten mentura eta hein batean bizitzeko moldea. Herria 2002-10-10\nEgun ederraren mentura bazen. Eneko Bidegain «Anbroxio» - 26. orr.\nPartida eder batzuen mentura dudarik gabe, balioko baitu tenoreko hor izaitea. Herria 2002-08-08\nAloimendurik gabe, laneko segida baten menturarik ere gabe. Janbattitt Dirassar «Bihotzeko mina» - 80. orr.\nKanpotar horien parte handi bat familiak dira, lanaren menturarekin datozenak, aski maiz goi mailako lan bideak izaten dire, lan ona aurkiturik etorriak dira. Herria 2002-09-26\nEuropa batuan daukagu segur bakearen mentura hoberena. Herria 2005-05-26\nEz bakarrik Luzaidetik, baina Ondarrolatik ere eramaiten zuten burdin harria Orbaizetara, hor ere bidaia luze eta neke baten mentura... Angel Aintziburu / Jean Baptiste Etxarren «Luzaiden gaindi» - 72. orr.\nTopaketa gaizto baten menturak sortzen dion beldurra. Aingeru Epaltza «Lasto sua» - 6. orr.\nEtorkizun beltz horren menturak ote ditu gazteak ihesbide zenbaitetara joanarazten? Herria 2004-04-22\n3 (-tzeko atzizkiaren eskuinean)\nEz zuela naski sendatzeko mentura handirik. Janbattitt Dirassar «Bihotzeko mina» - 74. orr.\nHorrela ukanen zuen Marirengana heltzeko mentura zerbait. Elena Touyarou «Hautsi da katea» - Toti Mtz. de Lecea - 289. orr.\nAsteburuan delako Togasekin lan egiteko mentura atsegingarri gerta zitekeela egin nuen neure baitan. Aingeru Epaltza «Rock'n'roll» - 180. orr.\nNoiz nahi aditzen dena da orai sortzen diren haurren erdiek baduketela ehun urtetarat heltzeko mentura pollita. Herria 2005-11-17\nHots, lehen aldikotz, ezkerrekoek badute orai Pariseko auzapez beretarik norbait ezartzeko mentura! Herria 2001-03-08\nAinitzen gostuko Chevenement-ek baduke araberan hirugarren izaiteko mentura hobea. Herria 2001-09-13\nGero argiago baten mentura gaitza badugula lege-nagusi hori onartuz gero... Herria 2005-01-06\nDenen buru, sindikaten gostuko, balitake oraino mentura ttipi zerbait lantegia berriz pizteko. Herria 2005-01-20\n4 (esperantza-edo: ik beherago 9)\nHauteskundeek garbitasun zerbait ekarriko dutela? gauden mentura hortan bainan gerta ditake ere zoritxarrez hauteskundeen ondotik giroa oraino gehiago nahastea eta gaixtatzea... Herria 2001-04-12\nGauden mentura hortan, bainan erne... Herria 2002-10-24\nGoizetik jadanik izana zen nahiko mugimendu Baionako karriketan, sindikaten manifestaldiarekin, 3000ko bat jendek erretreten xuhurtze mentura salatzen zuela. Herria 2003-02-06\nAgian, mentura berri eta zirraragarrien iturri. Jose Angel Irigaray «Denboraren mugan» - 76. orr.\nIrudimenean dena berriro agertu zitzaiolarik, mentura sinestezin eta arriskutsuak etorri zitzaizkion gogora. Patxi Zubizarreta «Mirarien kalezuloa» - Nagib Mahfuz - 255. orr.\nZaldunak abiatzen baitziren mentura eta topaketa berrien bila. Jon Alonso «Lisboako Setioaren Historia» - José Saramago - 283. orr.\nSentipen horrek Coimbrara itzultzeko irrika bortitza ekarri zion bihotzera, Sebastioarekin mentura bila abiatutakoan hantxe utzi baitzituen, gurasoak ez ezik, baita neskatxa eder bat ere, Ines izeneko lehengusina. Felipe Juaristi «Itzarri nahi ez zuen printzesa» - 230. orr.\n-Gure imaginarioan, zinean adibidez, Antillak izu-lekuak dira, menturarako egokiak, indioz edo beltzez beteak, eta abar. Edorta Jimenez «Europako mugetan barrena» - 64. orr.\n-Menturaren menturaz dabilenak geroa ez du hain segur! Itxaro Borda «Entre les loups cruels» - 144. orr.\nEta gradu horretako buruzagi eta handiki jendeak arrisku horietan eta mentura giro horretan ibiltzeko prest zeudela ikusteak, bada, egia aitortuko dut: erakarri egiten ninduen. Txillardegi «Putzu» - 377. orr.\nEugenio Abiraneta liberalaren aginduetara pasatako mentura-egun harrigarri eta ausarditsu haiekiko urrutiminak jota. aspalditik ezaguna den judutarren bidai, mentura eta merkatu zaletasun fanatikoa. Txillardegi «Putzu» - 40. orr.\nKonponbide mentura trabatzea egotzi dio Batasunak Frantziari . Berria - Euskal Herria 2004-10-09\nBazkaltiar bakoitza, inoren konpainian badago ere, bere izaeraren araberako barne-mentura berezia egosten imajinatzen dut, jakiak ere irensten dituen moduan. Anjel Lertxundi «Argizariaren egunak» - 186. orr.\nBortizkeriarik baizik ez da, eta bortizkeria iraultzailea hobetsi behar da, humanismo mentura badaukalakotz. Piarres Xarriton «De re publica edo politikaz» - 158. orr.\n8 zoria, patua.\nGauez egin nuen Grenobletik etxerako bidea, menturari eskertuz Zuazo-eneatik hurbil bizitzearen txiripak Madame Beylerengana eraman izana. Anjel Lertxundi «Mentura dugun artean» - 117. orr.\nSentitu berri zuen eta aditzera ematerik izan ez zuen nahigabea berdintze aldera, menturara arriskatzeko gogo bizi batek hartu zuen. Patxi Zubizarreta «Mirarien kalezuloa» - Nagib Mahfuz - 241. orr.\nMundua pentsatuz munduak eraikitzen dakien tresna; menturaz baliaturik, menturari aurre egiten dion arma. Anjel Lertxundi «Mentura dugun artean» - 12. orr.\n9 menturan adlag esperantzan.\nLangileen artean luzaidarrak ere baziren, diru puxka baten irabazteko menturan zernahitarako prest zeudenak. Angel Aintziburu / Jean Baptiste Etxarren «Luzaiden gaindi» - 71. orr.\nGero eta indar gehiagoren biltzeko menturan. Herria 2005-12-29\nEz dakigu zer dagoen gure beha, eta eskuko xoria ez utzi behar airekoaren menturan. Marzel Etxehandi «Alemaniara deportatua» - Grégoire Joannateguy - 40. orr.\nIkusten da nola, historian zehar, euskaldunek ere jakin dugun lanbide mota berri bati lotzen, diru gehixagoren menturan. Angel Aintziburu / Jean Baptiste Etxarren «Luzaiden gaindi» - 158. orr.\nDena ere freskotasun giro batean joan da, gero sano eta aberats baten menturan. Herria 2001-10-25\nBeharrik ez nuen horren menturan kaskoa sobera berotzen, inoiz ez baitzen halakorik gertatu. Aingeru Epaltza «Mailuaren odola» - 156. orr.\nEuriak urkabeko odol arrastoak garbitu zituen, beste biktima batzuen menturan. Elena Touyarou «Hautsi da katea» - Toti Mtz. de Lecea - 206. orr.\nDena den, negua hor berean bada ere, gauden beti udaberri goxo baten menturan! Herria 2005-12-08\nParkea zerratzen da beraz negu huntako, udaberriari buruz beste norbaitek segida hartuko duelako menturan. Herria 2005-11-03\nUdabiltzak bide hori hartuz ez du oraino lehen urrats bat baizik egiten, lehen urrats horrek beste ainitz eta ainitz ekarriko dituelako menturan. Herria 2004-03-04\n10 menturaz1 adlag beharbada, agian.\n-Menturaz beste nonbait zendu zen... -pentsatu zuen erretoreak, goraki. Elena Touyarou «Hautsi da katea» - Toti Mtz. de Lecea - 40. orr.\n-Menturaz herri hau ttipia duk -erran zion, irriz, zenbait hilabete lehentxeago, azken topaketan- baina gurea duk. Elena Touyarou «Hautsi da katea» - Toti Mtz. de Lecea - 204. orr.\nHaren ele bakar bat aski izanen zen menturaz, bilobaren berreskuratzeko: "barkatu". Elena Touyarou «Hautsi da katea» - Toti Mtz. de Lecea - 53. orr.\n-Barkatu, menturaz istorio horiek ez zaizkizu batere interesatzen. Eneko Bidegain «Anbroxio» - 57. orr.\nHobeko genuen menturaz, hausnarketa gehiago egin bagenu, munduaren bilakaeraz eta aberriaren funtsezko arazoez. Piarres Xarriton «De re publica edo politikaz» - 138. orr.\nHori zen arrazoietako bat, nahiz ez bakarra, eta ez menturaz garrantzizkoena. Pello Salaburu «Euskararen etxea» - 26. orr.\nEpel, 28 edo 30 grado menturaz. Txillardegi «Labartzari agur» - 10. orr.\nTadjikengana joanak menturaz? Itxaro Borda «Zeruetako erresuma» - 87. orr.\n11 menturaz2 adlag ausaz.\nBaina menturaz Ingalaterratik deitzen badu, beharbada esan ahal diozu gutun bat duela etxean itzultzen denerako. Oskar Arana «Brooklyngo erokeriak» - Paul Auster - 134. orr.\nDohakabearen garrasiek jada egindako ekintzak eskatzen al dizkiote, menturaz, itzultzen ez den denborari? Juan Martin Elexpuru «Delituez eta zigorrez» - Cesare Beccaria - 48. orr.\nEz al darama menturaz Luthienen seme-alaben odola? Agustin Otsoa «Eraztunen Jauna III» - J.R.R. Tolkien - 187. orr.\nBaina, ez al naiz menturaz Eorlen Etxekoa, birjina gerlaria, eta ez inude hutsa? Agustin Otsoa «Eraztunen Jauna III» - J.R.R. Tolkien - 62. orr.\n12 menturazko izlag\nUste hori, menturazko uste hori, lasaigarria gertatzen zait. Nik uste gure familiaren menturazko memoriak idazten zituela, baina hainbeste emanalditan, ze ez ziren inoiz bukatzen. Ander Irizar «Eszterren ondarea» - Sandor Marai - 25. orr.\nXori batek hegal kolpe batez atzeman lezake bide xuxena, xori buruak aldiz oinez egin beharko menturazko bidexka. Piarres Aintziart «Santiago oinez» - 163. orr.\naro hobearen mentura (3); gauden mentura hortan (3); gehiagoren mentura (5); heltzeko mentura (4); ikusteko mentura (3); izaiteko mentura (3); mentura dugun artean (3); mentura ederra (3); mentura gehiago (4); mentura handirik (6); mentura hoberena (4); mentura hortan (6); mentura izanen (6); mentura on (3); mentura ona (3); mentura ttipia (3); mentura zerbait (3); pasatzeko mentura (3); zerbaiten mentura (11)\nbiltzeko menturan (6); gehiagoren menturan (3); irabazteko menturan (3); menturan daude (4); menturan gaude (5); menturan utzi (3); zenbaiten menturan (4); zerbaiten menturan (9)\nzerbaiten menturarik (3)\nmenturaz bai (3); menturaz ez (19); menturaz hobe ()


Balmasedako Udala - Programa Fiestas\nSan Severino Jaiak 2016\nAurten San Severino igandean ospatuko dugu, Putxeren Lehiaketa barne hartzen duen jai-egitarau interesgarri batekin. Eta hurrengo egunean, astelehena, udalerriko jai-eguna izango dugu Balmasedan egun nagusiaren ondoren atsedena hartzeko.\nLarunbata, urriak 15\n13:30ean: Balmasedako putxera dastatzea, Ostebal elkarteak antolatuta.\n20:15ean: Kolitza abesbatzaren kontzertua "Tomás Gogoratuz". San Severino parrokian.\nIgandea, urriak 16\n11:30-15:00 h.: Txakolin mahats-bilketa azoka (informazio gehiago 4. orrialdean).\nOstirala, urriak 21\nBizkaiko eskuz binakako gazteen txapelketa: Balmaseda-Atxondo. Udal pilotalekua.\n22:00etan: ÑKU komediak.\nLarunbata, urriak 22\n12:00-14:00 eta 17:00-20:00 h.: Ume eta gazteentzako jarduerak. San Severino plazan.\n11:00etan: "Dantzari Txiki". Eguzki Dantza Taldeak antolatuta. Pilotalekuan.\n13:00etan.: Azkoaga bandaren kontzertua. San Severino plazan.\n17:30ean: 3. mailako futbol-partida. Balmaseda-Deustu. Balugan.\n18:00etan: Gizonezkoen senior saskibaloi-partida: Urbegi Balmaseda - Parque Bilbao. Errotarena kiroldegia.\n21:00etan: "Psycho-clown" Zo-Zongórekin San Severino plazan.\n23:00etan: Esne Beltzaren kontzertua. San Severino plazan.\n01:00etan: Oihan Vega Dj.\nIgandea, urriak 23, San Severino\n9:00etan: XLVI. Putxera\nTokiko historiari buruzko lehiaketa\n12:00etan: "Jatorrak" txistularien kalejira.\n13:00etan: Dastatzea, Zoko Maitearen eskutik.\n13:00etan: Kalejira Txabariex taldearekin.\n13:30ean: "Balmasedanísimo/a 2016" sariaren banaketa.\n14:15ean: Lehiaketetako sarien banaketa.\n14:30ean: Bazkari herrikoia, Ostebalek antolatuta. Done Joane karpan.\n19:00etan: Erromeria Saltokarekin. San Severino plazan.\n21:00etan: Dantzaldia Vulkanorekin. San Severino plazan.\nLarunbata, urriak 29\nGAZTE EGUNA San Severino plazan.\n10:30ean: Kuadrillen elkarretaratzea.\n11:00etan: Kuadrilla Txapelketa.\n13:30ean: Poteo-animazio Aldats taldearekin.\n15:00etan: Kuadrillen bazkaria.\n24:00etan: Jota Txo Dj.\nIgandea, urriak 30\n10:00etan: XXV. San Severino Triala, Las Laceras auzoan.\nIndaba-jana gozoa presa barik eta sakramentu guztiekin prestatzeko lagunekin edo familiarekin geratzeko ohiturak kanpoko pertsona asko erakartzen jarraitzen du. Urriaren 23an, trenbideetako langileen ohitura gogora ekarri eta Balmasedako zaindariaren eguna ospatuko dugu. Lehiaketaren . edizio honetan parte hartu nahi duten pertsonek izena eman beharko dute San Severino plazan, urriaren 23an bertan, 11:00ak baino lehen. 2 euro ordaindu beharko dira izena emateko, eta putxerak 12:00etatik 13:30era bitartean aurkeztuko dira. 14:15 inguruan jakingo da nor den pertsona edo talde irabazlea.\nTradiziozko errezetaren alde egingo da: indaba gorria edo txitxirio itxurakoa, eta betiko janariak onartuko dira (txorizoa, odolkia, urdaia, txerrikiak, saiheskia eta behi-hegalak). Gutxienez txorizoak, odolostea eta urdaia eduki behar ditu.\nAurten, honako sari hauek banatuko dira:\n1.-600€ , Txapela, “Urrezko Putxera” eta La Roblako expresoan bidaia (1.900 €ko balioa du) RENFErekin.\n2.-300€, “Zilarrezko Putxera" eta gourmet landa egonaldia Viajes Arzabe enpresarekin.\n3.-180€ eta “Brontzezko Putxera”.\n4.-150€ eta trofeoa.\n5.-120€ eta trofeo.\n6.-90€ eta trofeoa.\n7.- Balmadendaren trofeoa.\n8-etik 10.era: Trofeoa\nUrriaren 15ean eta 16an, Ostebaleko kide diren zenbait tabernek putxera dastatzea eskainiko dute edariak eskatzean, 13:30etik aurrera putxerak amaitu arte. Jaiak hasteko modu aparta. Larunbatean, urriaren 15ean, zatoz La Bodega, El Sitio, R&B, Musutxu, Lekuona eta Zariz tabernetara. Igandean, urriaren 16an, etor zaitez Skamata, Zaballa, Narú, Herriko Taberna, Yosoa eta Iturriondo tabernetara.\n"Tomás Gogoratuz" kontzertua\nJaiei hasiera emateko, Kolitza abesbatzak "Tomás Gogoratuz" kontzertuaren bosgarren edizioa eskainiko du larunbatean, urriaren 15ean, euren zuzendari izandako Tomás Negroren oroimenez. Oraingo honetan, Avilesko Jardín de Cantos abesbatzaren emanaldiaz gozatzeko aukera izango dugu, gonbidatu gisa parte hartuko duena. Horrez gain, Kolitza Gazte abesbatzak Xarmangarria eta Sant Urbanen bezpera euskal abesti tradizionalak interpretatuko ditu. Bestalde, Kolitza abesbatzak besteak beste Laudate Dominum eta Bajo los Tilos kantuekin gozaraziko du publikoa. Hitzordua San Severino parrokian izango da, 20:15ean.\nPsycho-clown musika eta antzerkia uztartzen dituen ikuskizuna da, aldi berean berritasunaren aldeko apustua egiten duena. Joker-en agindupean, zortzi pailazo zoro hiribildura helduko dira den-dena goitik behera jartzeko asmoarekin... Funtsean perkusioa du oinarri, eta urduritasun eta ziurgabetasun dosi handiak biziaraziko dizkigute. Hori guztia danborretako argi efektuak eta piroteknia lagun dituztela. Larunbatean, urriaren 22an, 21:00etan.\nSortu zenetik etengabeko mugimendua izan duen taldea da Esne Beltza: ehunka emanaldi eskaini eta estudioko hiru disko grabatu dituzte. Larunbatean, urriaren 22an, San Severino plazan izango ditugu.\nSoinuari dagokionez, euskal musikaren koloretako koktel-ontzi bat da. Ezinezkoa da Esne Beltza eremu zehatz batean kokatzea. Euren musika sailkaezina den arren, Esne Beltzaren letrek izen propioa dute: Jon Garmendia «Txuria». Garmendiaren letrak deskribatzeko poesia terminoa gehiegizkoa izan daitekeenez, hitzaldi onak oinarri hartuta sortutako istorio txikiak direla esan dezakegu.\nUdalak mahaiak eta bankuak jarriko ditu San Juan plazako karpan, eskatzen dutenek karpa horretan jan ditzaten eurek prestatutako putxerak. Plaza-kopurua mugatua da. Hortaz, erantzukizunez erreserbatu, eta, lekua erreserbatu baduzue, etorri. Etorriko ez bazarete, abisatu. Mahaiak aldez aurretik erreserbatu daitezke Kultur Etxean, 10:00etatik 13:00etara, astelehenetik ostiralera. San Severino plazan toki libreak baldin badaude, egunean bertan, urriaren 23an, inskribatzeko aukera ere izango duzu, putxera lehiaketan izena emateko mahaian bertan. Plaza libreak geratuz gero, karpan bertan eskatu ahal izango dira 14:30etik aurrera. Karpa 14:30etik aurrera irekiko da. 15:30etik aurrera ez dira erreserbak bermatzen.\nUrtero bezala, Minbiziaren aurkako Espainiako Elkarteak (AECC) ohiko diru-bilketa egingo du urriaren 23an, putxera lehiaketa egiten den bitartean. Bildutako diru guztia minbiziaren kontra borrokatzera bideratuko dute.\nBarietate lehiaketaren ordez barietate erakusketa bat egingo da urriaren 21ean; bertan, nahi duten guztiek egiten dakitena erakusteko aukera izango dute. Aurtengoan ez da saririk banatuko. Urriaren 17tik (astelehena) urriaren 20ra (osteguna) bitartean eman ahal izango da izena Kultur Etxean, 10:00etatik 13:00etara, eta Gaztezer-en, 17:00etatik 20:00etara. Epe horren barruan izena ematen dutenek baino ez dute parte hartuko; izan ere, erakusketaren egunean bertan ez da aldaketarik onartuko. Izena ematerako unean honako datu hauek adierazi beharko dira: parte hartzaileen izena eta telefono-zenbakia (adingabeek heldu baten kontaktua eman beharko dute), eskainiko den erakustaldia eta titulua eta abestiaren interpretea.\nEmanaldirako ezarritako ordenan deituko zaie parte-hartzaileei, aukeratutako abestia barnean duen pendrive bat entregatu dezaten. Ez da beste euskarririk onartuko.


Deskarbonizazioari aurre egiteko iraganeko erronkak gogoan | Cursos de Verano UPV/EHU\nGaur egun, berrogeita hamaika mila milioi tona berotegi gas daude munduan eta 2050erako helburua zero karbono-emisio garbi lortzea da.\nECODESeko zuzendari exekutiboak, Victor Viñualesek, arreta berezia jartzen du epe luzerako (2050) eta epe labur eta ertainerako (2030) begiradan. Gaur egun, berrogeita hamaika mila milioi tona berotegi gas daude munduan, eta 2050erako helburua zero karbono-emisio garbi lortzea da. Beraz, gogorarazi du zientzialariek erritmoak azkartzeko eskatu dutela, eta eragin zuzena duela bidezko trantsizioaren kontzeptuan eta horrek dakarren horretan, legeak, teknologia, ohiturak eta balioak aldatzea. Horri gehitzen dio askotariko talentua ondo kudeatzeko garrantzia eta beharra dugula. Alde horretatik, nabarmendu du gai konplexu bati aurre egin behar diogula aldaera askorekin, eta agenda hirukoitzaren kudeaketa zaila dela, ekonomia, gizartea eta ingurumena ere badituena.\nJuan Jose Ibarretxek, lehendakari ohiak, egiaztatu du kolapso-aurreikuspena Rio 1992 baino lehenagokoa dela eta trantsizioa gauzatzeko eskola, hezkuntza behar dela uste du. Horri dagokionez, esan du trebetasunen alde egin dugula, ez sentsibilitatearen alde; eta datozen urteetarako joera hori aldatu egin behar dela. Lehendakari ohiaren hitzetan, “Sentsibilitaterik gabeko trebetasuna krudel bihurtzen da”. Positiboa eta baikorra dela dioen arren, honakoa dio: “Gizateriak asmatzen du bide okerretatik ibili ondoren”, eta interes-gatazkaren ideian sakontzen du, militante gehiago eta sinestun gutxiago batzearen garrantzia nabarmenduz. Lehendakari ohia konfiantza-ereduak sortzeko beharraz mintzatu da.\nSara de la Ricak, UPV/EHUko ekonomiako katedradunak, ziurgabetasun izugarria dagoela azpimarratu du. Gaineratu du aldaketa disruptiboa izango dela eta desberdintasuna areagotu egingo duela: “Gizartea eta lan-merkatua polarizatu egingo dira”. Azpimarratzekoa da denok izan eta jokatu behar dugun papera. Prestakuntzaren esparruan berebiziko arreta jartzen du, etengabeko ikaskuntzan eta enpresetan talentua eta adina ondo kudeatzearen garrantzian eragiten du. Azken batean, herrialdearen gizarte-kapitala zaintzearen garrantzian dago gako handi bat. Lidergo teknologikoa galdu egin dugula uste badu ere, aldaketa sozialaren buru izan gaitezkeela uste du.\nCristina Oyonek, SPRIko Teknologia, Berrikuntza eta Iraunkortasun Alorreko zuzendariak, badaki ez garela liderrak digitalizazioan, baina uste du beste alorretan lidertza hori eskuratu dezakegula. Hiru arrakasta-faktoreak (teknologia, berrikuntza eta iraunkortasuna) lantzearen garrantzia azpimarratzen du. Onartzen du Europa ez dela berak nahiko lukeen abiadurara egikaritzen eta kontziente da dinamika bera ez dela idealena. Halere, jakitun da politikak, diskurtsoak eta instrumentuak koordinatzeak dakarren zailtasunaz.\nJose Ignacio Hormaechek, Euskal Autonomia Erkidegoko Energia Klusterreko zuzendari nagusiak, esan digu enpresa-komunitatea konbentzituta dagoela, gizartea ere itxuraz, baita komunitate zientifikoa ere. Horren aurrean, galdera hau egin du: Zerk huts egin dezake? Erantzun du agian ez garela gai izango behar dugun erritmoan egiteko. Uste du gure lehentasunekin asmatu behar dugula, argi izan behar dugula non jarri ahaleginak. Laburbilduz, gure zereginarekin asmatzea eta ongi jokatzea izanen da gakoa. Bukatzeko, pedagogia sozialeko ahalegin handia egin beharko dela azpimarratzen du.


euskalkia oztopo ikusten omen dute askok « Margola\neuskalkia oztopo ikusten omen dute askok\nMar22 by iarregi\nEz dut ulertzen euskalkia zergatik ikusten dute askok oztopo! da Leire Narbaizak Goienak argitaratutako eibar.org-eko post baten izenburua. Leirek dio ez duela ulertzen zergatik duten askok euskalkia etsaitzat eta Sarasolak aitatzen duela mendebaldeko euskaraz egindako edozer, okerra dela batuaren izenean eta batasunaren aitzakian.\nLeirek aitatzen duen mundu horretan ez bide naiz bizi. Ez ditut euskalkien etsaiak nonahi ikusten. Arraroa egiten zait gainera, Sarasolak (Ibon bada) horrelako esaldi borobil baten bidez mendebaldeko euskalkiak deskalifikatu izana, are gehiago Leirek ez didalako esaten duenaren frogarik ematen.\nGeroz eta gehiago ari da entzuten euskalkia versus batua eztabaida hori, niretzat artifiziala, elkarren osagarri izan ordez bata bestearen etsai izango balira bezala.\nNire ustez euskalki guztiak, batua barne, errealitate bakar baten aurpegi anitzak dira. Euskalkirik gabe ez litzateke baturik existituko eta baturik gabe euskara bera desagertzeko zorian zatekeen. Euskara da azken batean jokoan dagoena.\n1968tik hona baina, euskara batua hobetu, dotoretu eta diziplina desberdinak lantzeko gai bihurtu den neurri berean, euskalkiak berezitasunak galduaz joan dira, eta okerrago dena, narrastuaz.\nEuskara batua euskalkien maileguekin aberastu dute eskolek, idazle eta hedabideek. Euskalkiak berriz, txirotu egin dira. Seguru asko zerikusi handia izan du gerra ondorengo belaunaldiek euskara (euskalkia) ia galdu ondoren transmititu dutena oso berbeta eskasa izan dela, eta euren gurasoenetik oso urrun zegoena. Euskalkiak berdinduaz joan dira berezitasunak galduaz joan direlako, eta euskalkiak sortzea bideratu zuten komunikazio egoerak desagertuaz joan direlako.\nGaur egungo euskalkiek ez dute zerikusirik gure belaunaldikoek jasotakoekin. Euskalkien doinu partikularrak galdu egin dira herri eta eskualde askotan; Aditzaren forma asko erabat galdu dira, eta forma xelebrek ordezkatu dituzte; hitz asko galdu egin dira hiztunak batuaren maileguak hartuaz joan diren neurrian. Gaur, posible da bizkaitar batek eta behenafartar batek elkar ulertzea, duela berrogeita hamar urte euren aitona-amonentzat ezinezkoa zena.\nNik neuk, gure euskalkia ondo egiten dutenen artean nagoela uste dut, baina konturatu gabe beste euskalki batzuetako eta batuko formak erabiltzen ditut naturaltasun osoz. Oñatin jaioa izanik, Donostian bizi izan naiz urte askoan, eta Bergaran, Donostian eta Leintz ibarrean eman dut nire urteetako lan jarduna. Ezinezkoa beste euskalki eta batuaren maileguek ez kutsatzea.\nEuskalkien berezitasunak desagertuaz joango dira. Prozesu natural bat; pertsonak ere, jaio, zahartu, narrastu eta hiltzen dira. Naturaren eboluzioa da, eta ekosistemez eta hizkuntzen ekologiaz hitz egiten den denboretan bizitzaren arauak ere onartu beharko ditugu. Ez inor akabatuaz edota desager araziz, baina onartuaz prozesu ekidin ezinen aurrean gaudela.\nEsandakoak esanda, ez dut nire burua euskalkien etsaien esparruan ikusten, baina ez dakit etsai horien artean kokatuko ote nauten.\nThis entry was posted in euskara and tagged euskara.\n← El Corte Inglésen 300 euroko txekeak\nBarne Produktu Gordina ala Barne Zoriontasun Gordina? →


Ardatz eta barauts apurtuen Eromobil zuntz-askagailua | Tecnosystem\nEromobil® higadura-makinarekin, ordezkatzen dugun HANDLING TECHek tresna bakar eta eraginkor bat sortu du erremintak apurtzeak eragindako arazoa konpontzeko\nOsagaien, makineriaren, aparatuen eta sistemen eraikuntzaren mekanizazioan, baita automobilgintzaren industrian ere, nahiko ohikoa da apurtutako erreminten zatiak osagai oso garestien barruan geratzea. Eromobil® da tresna apurtuak laneko pieza kaltetu gabe minututan kentzeko sistema profesionala.\nEromobil®-ak nazioartean ospea lortu du, eta ezinbesteko erreminta bihurtu da konpainia askorentzat. Gaur egun, sistema gaindiezina izaten jarraitzen du, kostu-errendimendu ratioari eta eraginkortasunari dagokienez. Tresnen apurketaren ondoriozko ekoizpen-prozesuen etenak minimizatu egiten dira eromobil®-ari esker.\nHariztatzeko ardatz apurtuak, barauts kiribilak eta beste elementu asko minututan higatu daitezke. Eromobilak erreminten apurketak eragindako produkzio-denborak minimizatzen ditu, eta laneko piezei kalte egitea eta kostu gehigarriak saihesten ditu.\nDiseinu berriari esker, eromobil®-a orain trinkoagoa eta funtzionalagoa da. Diseinu berri honek osagai guztiak biltzen ditu, oso modu argian eta espazioa asko aurreztuz. Erabiltzeko errazagoa eta erosoagoa.\nZuntz-askagailua bi bertsiotan dago erabilgarri:\nEromobil® er230s. M2-tik M20-rako harietarako.\nEromobil® er400s. M2-tik M40-rako erremintatarako. Ezin hobea zulo sakonetarako eta metal gogorreko erremintatarako.\nElektrodo berezien liburuxka


Oñatin hildako garraiolari baten heriotza salatu dute sindikatuek - Oñati - Goiena.eus\nOñatin hildako garraiolari baten heriotza salatu dute sindikatuek\nMirari Altube 2017-01-05 17:48\nAtzo arratsaldean, kamioi barruan, topatu zuten hilda garraiolaria. Gehiengo sindikalaren esanetan "lan baldintza prekarioen" ondorio da heriotza hori, eta martitzenean, elkarretaratzea egingo dute Donostian hori salatzeko.\nDoluminak eta elkartasuna adierazi dizkiete sindikatuek atzo, urtarrilak 4, lan istripuan hil zen garraiolariaren senide eta lagunei. Arrasatekoa zen hori.\nEuskal gehiengo sindikalak salatu du garraioan ere lan baldintzak gero eta prekarioagoak direla, beste sektore askotan legez. "Garraiolariek ez daukate giza nahiz lan gaixotasunen aurrean babes egokirik askotan, izan ere, gehiengo batean langile autonomoak baitira, eta gainera, berauek edukitako lan istripuak ez dira maiz estatistika ofizialetan kontutan edukitzen. Horrela, Administrazioek beste alde batera begiratzen dute, sektoreak bizi duen prekarietate egoeraren ezagun izan arren", jakinarazi dute.\nGaineratu dute, lana mantendu ahal izateko, askotan kargatzaileen presak, ezinezko ordutegiak, gehiegizko pisudun kargak, prezio baxuak, lan egun luzeak eta atseden eza jasan behar dituztela, eta beste askotan, zama deskargatzera behartuak daudela. "Hauek eta beste hainbat arrazoi dira lana modu seguru eta duinean egitea oztopatzen dutenak, garraiolarien bizitza arriskuan jartzeaz gain".\nELA, LAB, ESK, STEILAS, EHNE eta HIRU sindikatuek egin dute bat salaketarekin eta datorren martitzenean, urtarrilaren 10ean, elkarretaratzea egingo dute Donostiako Eusko Jaurlaritzaren ordezkaritzaren aurrean, 11:30ean.


2100. URTEAN UDAK SEI HILABETE IRAUNGO DITU — Gaztezulo\n2100. URTEAN UDAK SEI HILABETE IRAUNGO DITU\n2100. URTEAN UDAK SEI HILABETE IRAUNGO DITU Ikerketa baten arabera XXI. mende amaierarako uda sasoiek sei hilabete iraungo dituzte klima aldaketagatik, eta ez, ez da berri ona. https://www.gaztezulo.eus/albisteak/2100-urtean-udak-sei-hilabete-iraungo-ditu https://www.gaztezulo.eus/albisteak/2100-urtean-udak-sei-hilabete-iraungo-ditu/@@download/image/1564906302_076809_1564906356_noticia_normal.jpg\nIkerketa baten arabera XXI. mende amaierarako uda sasoiek sei hilabete iraungo dituzte klima aldaketagatik, eta ez, ez da berri ona.\nKlima aldaketa jada hemen da. Negutegi efektuak sortzen duten gasen kontzentrazioa handituz doa atmosferan, planetaren bataz besteko tenperatura igoz lurrazalean. Tenperatura gora doan heinean, klimarekin zerikusia duten arriskuak gehitu egiten dira eta maiztasun handiagoz gertatzen dira: lehorteak, ekaitzak, uholdeak eta suteak, beste gauza askoren artean.\nTxinako Laznhou Unibertsitate ikertzaile talde batek frogatu du 1952-2011 urte bitartean urtaroak aldatu egin direla. Aurreikuspen beldurgarri bat ere badakar ikerketak: 2100. urtean udak sei hilabete iraungo ditu eta egungo udak baino beroagoa izango da.\nBaina nola jakin aldaketa klimatikoa dagoela ekaitz baten edo lehorte zehatz baten atzean? Zientzialarientzat ez da erraza izango gertaera klimatiko jakinak aldaketa klimatikoarekin lotzea. Baina Standford Unibertsitateko ikertzaile taldeak frogatu zuen Kaliforniako gune jakin bateko jazoera klimatikoen %80 aldaketa klimatikoagatik sortuak izan zirela.\nUrte garai beroenetan lehorterako edo hezetasunerako aukera gehiago daude eta horrek loratzeak aurreratzea edo hegaztiak ohi baino goizago migratzea dakar. Honek frogatzen du urtaroen erritmo tradizionala aldatzen ari dela.\nZer gertatuko da bada 2100. urtean? Zientzialarien kalkuluen arabera, klima aldaketa gelditzeko neurriak hartzen ez badira udaberria eta udan hilabete lehenago hasiko lirateke eta udazken eta negua hilabete beranduagoa.\nHonela ipar hemisferioak urte erdi baino gehiago udan igaroko ditu. Aldaketa honek hegaztien migrazioan eragina izango luke. Beroaldiak ere igo egingo dira, ekaitzekin eta baso suteekin batera. Hori dela eta, eltxo tropikalak, birusak zabaltzeaz arduratzen direnak, iparraldera zabalduko lirateke, birus agertze ezberdinak sortuz.


EUSKAL HERRIA, MATXINADA GARAIAK EZKER ABERTZALEARENTZAT? – Ekintza Zuzena\nEUSKAL HERRIA, MATXINADA GARAIAK EZKER ABERTZALEARENTZAT?\nPublished on 2014-12-14 2019-01-24 by admin\nMatxinada gaur egun izeneko eztabaidaren esparrutik gaiaren alderdi oso zehatz bati heltzen dion ekarpena jaso dugu honakoan: azken urteotan ezker abertzalearen estrategia politiko ofiziala markatzen dutenek izan duten jarrera aldaketa.\nJarraian irakur dezakezuen testua Gasteizko pertsona batzuon eztabaida bateratuaren emaitza da. Pentsamendu libertario / autonomo / antiautoritariotik gertu dauden kolektiboetako kide gara guztiok (lerroon bitartez horren ordezkari gisa agertzeko asmorik ez dugun arren) eta gizarte eraldaketaren aldeko hainbat borroka eta ekimenetan engaiatuta gaudelarik, ezker abertzalea (aurrerantzean, EA) deitu ohi den espazio ideologiko zabal horretako kideekin besoz beso dihardugu aspalditik zenbait esparrutan.\nKezka larri batek garamatza esku artean duzun idazkia prestatzera; EAren espektro zabalaren barruko zenbait sektoreren politikan gertatzen ari den jokabide-aldaketaren inguruko kezkak, hain zuzen ere (Sortuk eta, hein batean, Bilduk ibili behar duten bidea markatzen ari diren sektoreez ari gara funtsean, EAren barruko beste organismo eta lan-ildoei ere eragiten dietelako). Kasu batzuetan gizartea eraldatzeko Euskal Herriko herri dinamika oztopatzeaz gain, dinamika moteltzen eta atzera itzularazten ari da dagoeneko.[[Izan dezakeen anbiguotasunaz jabetuta erabili dugu terminoa.]] Hala ere, eztabaida gutxi izaten da herri dinamika horren inguruan eta, antza, EAri berari kosta egiten zaio publikoki kritikatzea, «gutarrekiko leialtasuna» oker ulertzeagatik, gure ustez[[Idazki hau prestatu eta argitaratzen zen bitartean, zenbait testu sarean agertzen hasi dira eta, horietan, aipatu dugun analisia argi eta ezin eztabaidatuzko moduan jorratzeari ekin diote EAren barruko talde zein pertsona batzuek.]].\nKezka horrek bultzatuta planteatzen dugu EAren mugez gaindiko elkarrizketa, analisia eta iritzi-azalpen publikoa bideratu behar dela, Euskal Herriak gizarte eraldaketa erradikala (errotikoa) jomuga eta konpromiso gisa izaten jarraitu behar duela eta, gainera, eraldaketari herri izaera iraultzailea kenduko liokeen jito posibilista edota erreformisten aurkako pentsamoldea dugun pertsona eta iritzi-joera guztien artean egin beharreko lana dela hori. Zoritxarrez, eraldaketen hasierako izaera iraultzailearen desitxuratzeen adibide gehiegi ditugu herrien Historian kontutan ez hartzeko.[[Nikaragua, El Salvador, Libia, Argelia, eta abar, adibide gutxi batzuk aipatzearren.]]\nBehin idazkiaren zergatia labur azalduta eta seinalatutako gaietan sakonago joan aurretik, zehaztapen batzuk egin beharrean gaude. Hasteko, kanpora mamuak: idazkiaren xedea ez da inolaz ere partaide gaituen espektro ideologikoa (berr)antolatzeko ekimena edo deia izatea, espektro horri baitagokio eztabaida egitea eta, edonola ere, ez garelako bere izenean ari. Are gehiago: gure ustez, helburu dugun gizarte iraultza hezurmamituko badugu, gizarte eraldaketa nahi dutenen arteko lankidetzaren aldeko apustu sendoa egin (edo egiten jarraitu) behar dugu, halabeharrez. Bestalde, argi eta aratz ikusten dugu Euskal Herrian azken hamarkadetan bizi (izan) den borroka iraultzailea EAk egindako lanaren emaitza dela gehienbat eta, bizi ditugun garaiak kontuan izanda, luze bezain zabal baloratu beharreko kontua dela hori.\nHasiera-hasieratik onartzen dugu analisietan hanka sar dezakegula, EAko kide ez garenez, ez dugulako egitura horren barne dinamika ezagutzen, baina nahiago dugu ez jakiteagatik kale egitea, gure ustez kritikatu eta zalantzan jarri beharko liratekeen dinamika edo estrategien aurrean isilik geratzea baino. Ez garenez po» ere, militantzia-zereginen egunerokotasunean bizi dugun egoerak sortutako kezketatik jaio zaizkigu iritzi eta baloraziook. Hel diezaiogun behingoz gaiari, bada.\nJitoaren jatorria eta lehen ondorioak\n2010eko hasieran, Zutik Euskal Herria eztabaidaren azken ondorioak aurkeztearekin batera, «prozesu demokratikoa» akuilu izango zuen ziklo politiko berriaren aldeko apustua egiteko eta prozesuarekiko konpromisoa aldebakartasunez hartzeko erabakia hartu eta publikoki adierazi zuen EAk. Urte eta erdi luze geroago, «jarduera armatua behin betiko uzteko» erabakia jendarteratuta, ziklo aldaketa onartu zuen ETAk, baita prozesu demokratiko aldebakarra ere, ustez. Alderdi formalei dagokienez, instituzioetan parte hartzeko koalizio politiko bat (EHBildu) zein alderdi politiko bat (Sortu) eratu eta EA osatzen zuten organismo desberdinak (esaterako, Amnistiaren Aldeko Batzordeak, Ekin, Segi…) berregituratu ziren aipatutako aldaketa prozesuaren eraginez.\nAitortu behar dugu ezinegona eragin zigula «prozesu demokratiko aldebakarra» aldaketarako akuilu gisa aurkezte hutsak ere, baina izenak izanez jantzi arte itxaron beharra zegoen, EAren barruan gizarte iraultzaren aldeko apustu argia eginda zutenen ahotsa ozen entzungo zelako itxaropenez. Sorturen barne eztabaidetan ere hala izango zela imajinatzen dugu, baina edonola ere, eztabaida haietan onetsitako dokumentuek iradokitzen dutenaren arabera, ildo «posibilista eta pragamtikoagoa» gailendu dela dirudi. Ernairen eztabaiden kasuan, gogoz geratu ginen EAren esparrurako zeharo berritzailea izan zen Elorrioko[[elorriponentzia.files.wordpress.com/2013 /01/elorri.pdf]], txostenean planteatutakoaren aurrean gazte erakundeak zer jarrera hartzen zuen ikusteko, azkenean eztabaidatik kanpo geratu baitzen. Dagoeneko argi utzi dugunez ez garela EAn adituak, ez ditugu euren dokumentu eta eztabaidak aztertuko, edozeinek azter ditzakeen ekintza politiko publiko eta zehatzak baizik.\nEsan bezala, artega utzi gintuen «prozesu demokratikoaren» aipamenak, «tra(nts)izio demokratikoaren» antza hartu geniolako. Zertzelada gutxi batzuetan azaltzearren, trantsizioan, indar politiko batek (PCE) legeztatzea lortu eta «kredentzial demokratikoak» eskuratu zituen, garai hartan estatuko ezkerraren baitan piztuta zegoen mugimendu kontestatario eta eztabaidazalea (kasu batzuetan, iraultza aurreko ezaugarriak zituena) eutsi eta gutxika desaktibatzearen truk. Euskal Herrian gaur egun antzeko zerbait gertatzen ari delakoan gaude, uste baitugu Sorturen legeztatzea (legedian ezarritako eskakizun guztiak betetzea) diskurtso-edukien zein sistemari ihardukitzeko mobilizazio-proposamenen moderazio- eta modelatze prozesu bati argi eta garbi lotuta datorrela. Hainbat ondorioren egiaztapenek garamatzate hori baieztatzera.\nHasteko, «euskal gatazka ebazteko prozesu» deritzonaren esparruan ematen ari diren pausoak aipa genitzake, baita azken boladan EAren bozeramaile ofizialek indarkeriaren inguruan hartzen dituzten jarrerak ere: arbuioa eta bereizmenik gabeko aurkaritza, argi utzita indarkeria erabiltzen duena «EAren estrategiatik kanpo kokatzen dela». Horixe errepikatu dute azken aldiko ekintza, sabotaje eta antzekoen harira, ezker iraultzaileko lagunengandik indarkeria politikoa praktikatzearen ondorioz mehatxupean edota jazarrita bizi direnekiko itxarotekoa den elkartasunaren aurka (EAk horixe bera eskatu du urte luzez, bat etortze ideologikoez gaindi). Hala ere, idatzi propioa eskatuko luketen gaietan ez luzatzeko, Armiarma kolektiboak 2012ko abenduan argitaratu zuen aldizkarian esandakoari lotuko gatzaizkio, funtsean, bat gatoz eta[[Horren berri izan nahi duenak EZ kolektiboari eska diezaioke]].\nHori bezain kezkagarria da kapitalak berak sortutako krisiaren aitzakiarekin erabateko oldarraldiari ekin dioten honetan, «Ongizate Estatu» deritzona eraisten ari direlarik, biztanleriaren zati handi bat bazter geratzera kondenatzen ari diren eta lanari eusten diotenak ere esklabo berri bihurtzen ari diren murrizketak aurrean izanda… EAren planteamenduak ahuntzaren gauerdiko eztula direla. Eta ez gara bakarrik esparru sindikalaz ari (diskurtsoari dagokionez, bederen, ELA baino otzanago agertzen ari da LAB), batez ere, Europan barrena gurea bezain zigortuta dauden tokietan gertatzen ari den bezala, hizpide dugun ekintza politikoaren ardatz gisa jarri beharko lituzketen herri ekimenak ditugu gogoan.\nHurrengo mailara igota, botere desberdinen nahiz klase politikoaren multzo osoa aurretik ezagutu gabeko neurrian zalantzan jartzen ari den instituzio egitura espainiarraren krisi sakona bizi dugun honetan, biztanleria desberdinak nazka adierazteko masiboki manifestatzen ari direlarik, behiala «alaia eta borrokalaria» zen Euskal Herriak ikusle huts gisa ikusten du antza berekin ez doan prozesua, herri aske eta independente gisa izatea eragozten dion estatu aparatuaz ari bagara ere. EAk (Amaiurren bitartez) bere presentziarekin legitimatu beharrean zilegitasunik gabe utzi beharko lituzkeen instituzioetan parte hartzea ere harrigarria da oso, baina are harrigarriago suertatzen da egungo testuinguruan amaraun instituzional espainiarra agerian uzteko ere erabiltzen ari ez dela ikustea; antza denez, aurkakoa lortzeko erabiltzen ari dira euren presentzia instituzionala, alegia, behin Estatuak inposatutako galbahetik igarota (batez ere, «alderdien lege» «arrakastatsuaz» ari gara), klase politiko espainiarraren aurrean «zilegitasun» instituzionala erdiesteko. Horri erreparatuta, kontuan hartu beharra dago estatuaren aparatua bera dela «sistema parlamentarioaren normaltasun politikoaren» onuradunetako bat, horren arabera zehazten dituelako joko demokratikoaren mugak eta, berriro ere, botere-egiturak eta demokrazia totalitarioa onik eta indartuta atera daitezkeelako borroka-prozesu politiko batetik.\nEta aldarrikapen independentistei buruz zer esango dugu? Bada, inbidia jatorra pizten digula herriaren protagonismo handiarekin Katalunian gertatzen ari den prozesu eratzaileak. Hemen, ostera, ustekabeko sukar independentista batek Urkullu jo arte itxaron behar dugula dirudi, baina aspalditik du txertoa jarrita.\nZirudienez, (hala esan zuten askotan eta Sorturen agirietan ere jasota dago) desobedientzia zibilaren borroka-estrategia aplikatzen saiatu behar ziren (publikoki praktikan jarri duten gutxietan, DZ erreformista eta izaera iraultzailerik gabea izan bada ere, instituzioek gidatutako desobedientzia izan delako, ez mugimenduek gidatutakoa), baina denborak aurrera egin du eta, Herri Harresien[[Militantzia politikoagatik kondenatutako pertsonen atxiloketa erresistentzia pasiboaren bidez eragozten saiatzen diren giza harresiak dira eta, ekintza horren bidez, militantziaren kriminalizazioa salatzen dute aldi berean.]] dinamika alde batera utzita, agerikoa da oraindik desobedientziaren estrategia garatzeko borondaterik eza. Are gehiago, hein handi batean EA beraren oinarrietatik sortutako herri harresien dinamika buruzagien[[Gogora dezagun egun duten presidenteak joan den urtarrilean izandako jarrera negargarria, zipiei bidea irekitzen atxilotu nahi zituzten gazteengana errazago hel zitezen.]] hasierako aurreikuspenak gainditzen ari da eta herriarengandik babes handia lortzen duen dinamika desobeditzaile hori maila jakin batera iristean, euren kontrolpetik aldentzeko arriskua ikusarazi die.\nIkusten dugun hurrengo jito kezkagarriak aldebakartasun madarikatuarekin du zerikusia. Orain arte, herrialde honetako gatazkaren esparruan, EHren independentziara eramango zuten pausoak aldebakartasunez emateko gogo gisa ulertu izan da aldebakartasuna, inolako negoziazioei lotu beharrik gabe eta, zenbaitetan, pauso horietako batzuk eragotziko lituzkeen indarreko legedia gaindituta ere. Aitzitik, ia aurkako zentzua du EAren bozeramaile ofizial gehienek aspaldi honetan defendatzen duten aldebakartasunak: alde bakarreko pausoak (aurretiko akordio edo negoziaziorik gabe), baina demokrazia burgesaren zein haren bake, barkamen, biktima, legaltasun, demokrazia… kontzeptuen onarpenerantz.\nEAren taktikak eta estrategiak zehazten dituztenengan ikusten ditugun aldaketen artean, bada bereziki lazgarria den bat, euskal presoen egoerarekin zerikusia duena, hain zuzen ere. Aspaldi ordeztua zuten «presoak kalera, amnistia osoa» leloa «presoak etxera» aldarrikapenarekin (funtsezko enfasia sakabanaketaren amaieran jarrita), baina azken aldian, «etxerako buelta banan-banan materializatuko dela» entzuten ari gara, horretarako, nazioarteko foroetatik ere exijitzen zaizkien «damutzeko eta eragindako mina aitortzeko» baldintzak bete beharko dituzten argi utzi gabe. Estatuarentzat pagotxa galanta da egun EAk jarrera gisa hartu duen aldebakartasuna eta pagotxa horrek pertsona presoen auzian du islarik argiena, Estatuaren aurpegirik mendekuzaleena eta xantaiagileena erakusten baitu. Jakinda herri honek sarri erakutsi duela bere presoak defendatzeko erabakitasuna, harrigarria da ikustea ez dela martxan jartzen ari aldebakartasuna gaindituta Estatutua bere posiziotik aterako duen presioa eragiteko herri dinamikarik, Herriraren urteroko mobilizazioak kenduta (eta horien efektua ere sinbolikoa da, batez ere, EHko barne-kontsumorako eta errepikatzearekin batera ahultzen da). Hala ere, berriro azpimarratu nahi dugu presoen egoerarekiko jarrerak uzten duela beste ezerk baino argiago euskal gizarteak konpromisoak hartzeko eta Estatuaren aurka egiteko duen gaitasuna eta erabakitasuna.\nHauteskunde-hegemoniaren aldeko apustu estrategikoa eta horren ondorioak\nEuskal Herriko herri mugimenduaren desmobilizazioa da orain arte azaldutako panoramaren ondorio argia, baina, horrez gain, badago galdetzea zertan ari diren edo ari den orain gehiengo diruditen/dirudien edo proiektuaren gidaritza hartu ei duten / duen EAko sektoreek / sektoreak… Eta erabat ondoezik uzteko modukoa da geuk bilatzen diogun erantzuna: hauteskunde-hegemoniaren bila ari dira eta, lortzen duten tokietan, «ordezkaritzako demokraziaren» instituzioak modu erreformistan kudeatzen (ezkerreko erreformismoa izango da, baina erreformismoa azken batean).\n«Ikusgaitasuna» ez galtzeko helburuarekin, EAko sektore jakin batzuek instituzioetan presentzia izateko sentitzen duten beharra ez dugu sekula geure egin, «ikusgaitasun» hori eta, batez ere, borroka eraldatzailea kalean gauzatu behar delako, kalean eta EAri herri zilegitasuna eman dion borrokarekiko konpromisoan. Baina gainera, badirudi Bilduren estrategia (eta ondorioz, EAren zati handi batena) «ikusgaitasuna» ez galtzea izan beharrean, EAJren aurkako buruz burukoan sartzea dela, Baskongadetako hauteskunde-hegemonia lortzeko asmoz, eta horrek «demokrazia parlamentarioaren» egitura instituzionala modu inplizituan onartzea eta legitimatzea eskatzen duelarik, trantsizio espainiarraren kapitulu tamalgarria ekartzen digu gogora.\nEta are larriagoa dena: hauteskunde-hegemoniaren lehia horretan, jarrera sozialdemokratetara gerturatzen ari dira, une honetan duten boto-emaileen merkatua sektore zabalago bati irekitzearren. Bestela, nola uler daitezke Bilduk hartu dituen jarrerak, besteak beste (eta adibide bakar batzuk jartzearren), «bake prozesuaren» eta «polizia eredu berriaren» aferen inguruan edota geroz eta biztanle gehiago gizarte bazterkerian uzten ari diren lapurreria eta espekulazio prozesuetan bankuek nahiz euskal enpresariek izan duten paperari dagokionez?\nEAren diskurtsoei erreparatuta ikusten dugunez, Bildu koalizioko kide diren beste taldeekin ulertu beharraren bidez justifikatzen dira maiz jarrera jakin batzuk. Horiek horrela, seinalatzekoa da Bilduk zentzuren bat izan balu, indar independentistak batuko lituzkeen polo subiranista sortzeko eta, horrela, subiranotasuna gertakizunen poderioz lortzeko dinamikan izango litzatekeela (hasiera batean euren burua hala aurkeztu zuten), baina sortu zenetik eta instituzioetan presentzia lortu zuenetik urte batzuk igaro dira dagoeneko eta errealitatearen mintzoa argi bezain aratza da: gaur egun, prozesu subiranistaren aldeko herri dinamika hori entelekia hutsa da eta geroz eta gutxiago aipatzen da gainera. Aitzitik, EAJri ere prozesu subiranistarekiko atxikimendua agertzeko obligazioa sentiaraziko liokeen herri dinamika gorakorra piztu ordez (Katalunian gertatu bezala), badirudi Bilduren estrategia EAJren aurka egitea dela, esan bezala, hauteskunde-hegemoniaren lehian sartzeko asmoz.\nKoalizioak tokiko instituzioetan izaten ari den jardunak ere harridura edota sumina eragin izan ditu usu. Gutxi batzuk baino ez ditugu aipatuko; gainerako udal taldeekin batera, banku instituzioen aurkako sabotaje ekintza antikapitalistak arbuiatu dituzte (Amorebieta), herri kontsulten inguruan politika kontraesankorrak aplikatzen dituzte (Gipuzkoako hondakinak) eta naturaz kontrako itunen bidez, eragin txarra izan dute martxan zeuden herri ekimenetan (Gasteizko Alde Zaharra eta autobus geltoki intermodala). Adibide solte batzuk baino ez dira horiek, presentzia instituzionala herri mugimenduen zerbitzurako tresnen arteko beste bat balitz bezala ulertu beharrean, botere instituzionala lortu eta mantentzeko berezko helburu gisa ulertzen duen dinamika deskribatzeko.\nEta bitartean, garrantzia herri mugimenduari eman beharrean parte hartze instituzionalari eman izanaren ondorioz, benetan konprometituak eta borrokalariak diren pertsonen multzo geroz eta handigoa gogaituta sentitzen ari da, desilusionatuta, eta «etxera joateko» erabakia hartzen ari dira; beste batzuek mina sentitzen dute, ikusten baitute EA bera orain arte izandako jarrera iraultzaileen kontrako aldean kokatzen dela (edo, gutxienez, jarrera dibergentea agertzen duela), baina min horrek kateatzen ditu eta ez die uzten beraiek ere desleialtzat hartuko lituzketen kritikak egiten. Ondorioak: desmobilizazioa, desilusioa eta hamarkadak dituen herri mugimendua gutxika desegitea.\nErrealitatea herri mugimenduetatik eraldatzeko borrokan elkar berrikusteko apustua egiten\nJakin badakigu hitsa eta samina dela marrazten ari garen panorama, baina horrexegatik sentitzen dugu idatzi hau plazaratzeko beharra. Kontua ez da dena ongi egiten duten gorentasun iluminatu, orojakile eta hutsezinetatik «epaitzea edo pontifikatzea». Berez, kontrakoa da, geure miserien jakitun garelako eta gure jarduera esparru den gizarte iraultza bultzatzeko saiakeretan izan dugun arrakasta urria ikusten dugulako.\nAlbokoaren akatsak kaka botatzeko aprobetxatzea ere ez da gure asmoa. Ondotxo dakigu EAkoen artean badaudela gizarte iraultzaren zereginean bidaidetzat ditugun asko (elkarlanean arituta ikasi dugu hori) eta horientzat dira lerrook, hain zuzen ere. Hartzen den ikuspegiaren arabera, egungo sistemari zutik eusten dion egitura osoaren ustelkeria agerian uzteko abagunea izan daiteke herrialde honek bizi duen egoera soziopolitiko gorabeheratsua, baita Euskal Herri benetan librea, subiranoa, harro sentitzeko modukoa oinarrietatik eraikiko duen herri dinamika martxan jartzeko aukera paregabea ere.\nHorrexegatik bizi dugu artegatasunez eta harrituta idatzi honetan aipatutako egoera eta horrexegatik deitzen diegu EAko lagun horiei egoera aldatzen saia daitezen, herri honen eraldatze eta konfrontazio gaitasuna larriki kaltetzen ari delako, sekula baino beharrezkoa den unean gainera. Ez diegu inolaz ere esan nahi zer edo nola egin behar duten, baina argi jakinarazi nahi diegu hemen gaudela eta hemen jarraituko dugula, borroka iraultzailearen alde eta geure herri zein hirietako kaleetan elkar harturik topatzeko esperoan, errealitatea eraldatu eta ametsetan dugun Euskal Herria oinarrietatik eraikitzeko gai diren herri dinamikak bultzatzeko. Lan handia dugu egiteko eta ezin atzeratuzkoa da.\nNúmero 41, Euskaraz\nPrevious Previous post: FIBROMIALGIARI BEROARENA KENDUZ\nNext Next post: SOBRE LA EXPERIENCIA POLÍTICA


Azaro Fundazioa BEAZ-ekin batera parte hartzen ari da maila anitzeko gobernantza ikertzen duen proiektu europar baten\nBEAZ-Bizkaiko Foru Aldundiaren sozietate publikoak zuzentzen duen eta Azaro Fundazioak ere parte hartzen duen Interreg COHES3ION proiektua abiarazteko bilera ospatu zen urriaren 8tik 10era, Bilbon. Egitasmo honi esker maila anitzeko gobernantzaren tokiko kasuak ikertuko dira, Europar Batasunak bultzatzen dituen berrikuntza eta lurralde garapenerako estrategien koordinazioa eta eragina hobetzeko.\nCohes3ion proiektuak 10 bazkide ditu Europako 8 lurraldetakoak. Bizkaiaz gain -Beaz, Azaro Fundazioa eta Orkestrak ordezkatua-, proiektuan parte hartzen dute Calabria (Italia), Gales (Erresuma Batua), Mazovia (Polonia), Nord-Vest (Errumania), Estokolmoko eskualdea (Suedia),Ruhr (Alemania) eta Southern Regional Assembly (Irlanda).\nEskualde Garapenerako Europako Funtsak (EGEF) finantzatuta dagoen eta 3 urteko iraupena duen proiektu honen bidez, honelako ekintzak burutu nahi dituzte proiektuaz zehar: Praktika Onak identifikatu, partekatu eta zabaldu; Lurraldeko Ekintza Plana diseinatu; eta EGEFren eta Espezializazio Adimentsuaren Estrategien (S3 edo “Smart Specialization Strategies”) proiektu operatiboetan lurraldetasuna barneratzeko politika gomendioak garatu eta hedatu.\nAzaro Fundazioak eta Innobasque agentziak antolatutako “Zaintza eta Adimenean Oinarritutako Berrikuntza” jardunaldiaren bigarren edizioa ospatu da


Dronentzako aplikazioak – KZblog\nDenok entzun dugu dronei buruzko berriak. Oso deigarriak izateaz gain, erabilpen ugari dituzte. Ez da bakarrik haizealdietarako edo aeromodelismorako gauza, dronak gero eta gehiago erabiltzen dira; argazkigintza, itsas-salbamendua, dokumentalak, eskariak… Baita gertaera serioetan ere bai, bihotzeko transplante batean trafikoa saihesteko, adibidez.\nGailuen berriteaz gehiago jakin nahi duzu? Izena eman gure “Azken gailu teknologikoak ezagutu” hitzaldian\nDronak gero eta gehiago erabili ahal dira gure Smartphone do tabletaren bidez. Honek bai aplikazioak bai teknologia arinago gauzatzea eragiten du, dron autonomo eta efizienteagoak sortuz. Horregatik, gaur KZgunean, zure dronarekin erabili ahal izango dituzun aplikazio ezberdinetan hitz egingo dizugu.\nZure dronarekin irten baino lehenago ezinbestekoa da zerura begiratzea. Eguraldia oso garrantzitsua da zure drona hegatzeko eta kalteak saihesteko. Aplikazio honen bidez, jakingo duzu non dagoen eguraldi egokia, gainera beste datu batzuk ikusi ahal izango dituzu: egunsentiaren ordua, tenperatura, haizearen abiadura..\nErabilbarri iOS eta Android-entzako\nAplikazio honekin Espainian dronen erabilera baimenduta dauden lekuak ikusi ahal izango dituzu. Bere mapari esker, zure dronentzako toki seguruena topatu ahal izango duzu eta toki arriskutsuak saihestu. Informazio guztia AIP España-tik dator, beraz, informazio fidagarria da.\nErabilgarri dago web-gunean\nAplikazio honi esker zure dronaren burrunba kontrolatu ahal izango duzu zure Smartphonearen bidez. Gainera, bai aireratzea eta lurreratzea errazten du, beraz, hasiberrientzako aplikazio egokia dugu. Bestaldetik, doikuntza aurreratuak ditu adituentzat. Aplikazio honekin definizio handiko bideoak graba, argazki panoramikoak egin eta ibilbideak programa ditzakezu. Honez gain, galtzen bada: berreskuratze modua dauka.\nErabilgarri iOS eta Android-entzako\nBreeze Cam-i esker airean argazkiak egin ditzakezu modu errezean. Aplikazio honek 5 hegaldi eredu dakar esperientzia hobetzeko eta 13 megapixeleko irudiak egingo ditu. Honez gain, argazkiak editatu ditzakezu, gauza ezinhobea zure Smartphonetik sare sozialetan partekatzeko.\nIzena eman gure “Azken gailu teknologikoak ezagutu” hitzaldian\nNork KZgunea| 2019-01-30T11:17:13+00:00\t2018/11/08|Informatika eta Teknologi berriak|Iruzkinik gabe\nEduki interaktiboa sortzeko doako 5 tresna\nUrederra bisitatzeko sarrera nola erreserbatu\nInformatika eta Teknologi berriak (454)\nKontxik bere smartphoneko kamera erabiltzen ikasten du


Ikaskuntza dialogiko - Wikipedia, entziklopedia askea.\nPedagogian, ikaskuntza dialogikoak edo ikas prozesu dialogikoak gizartean errealitatea partekatua dela eta gizabanakoen ikaskuntza gizarte harremanez osatu behar dela baieztatzen duen teoria bat da. Aldi berean,hezkuntzan sor daitezkeen ezberdintasunak gainditu nahian, konstruktibismotik osatu den pedagogia-filosofia ere bada. Praktikan, elkarbizitza arazoei aurre egiten die eta, ikas-taldetik inor baztertu gabe, eskola porrotaren kontra egiteko frogatutako metodologia inklusiboa dela egiaztatu da. Paulo Freire izan zen teoria honen aitzindaria. Horregatik, aipatu beharra dago bazterketak ekiditeko oso proiektu baliagarria dela.\nIkas komunitateko ikasleek, familiek, irakasleek-eta parte hartuko dute ikas prozesuan.\n1 Ikaskuntza dialogikoaren zazpi hatsarreak\n2 Ikaskuntza dialogikoaren teknikak\n3 Kontrako diskurtsoak\nIkaskuntza dialogikoaren zazpi hatsarreakAldatu\nIkaskuntza dialogikoa 7 hatsarreak\nIkaskuntza dialogikoa zazpi hatsarretan laburtu ohi da.\nBerdinen arteko elkarrizketa. Elkarrizketa hauetan, irakasle eta ikasleek rol aldaketak egin ditzakete. Prozesuan parte hartzen duten guztiek elkarri entzuteko ahalegin handia egingo dute. Elkarrizketara ekartzen diren argudioak bere balio hutsagatik baloratuko dira, ekarpenek ez diote hierarkia mailari erreparatuko. Benetan garrantzitsua zer den adieraziko duen rolik ez da egongo. Iritzi guztiak entzun beharko dira.\nKultura adimena. Ikaste prozesuan parte hartuko duten denak, beraien kultura mailatik abiatuko dira. Ez dira batzuk kultuak eta beste batzuk kulturagabekoak edo ezjakinak izango. Kultura-adimena gizakien arteko harreman guztiei erreparatzen diena da. Adimen akademikoa eta adimen praktikoa bateratzen ditu. Gizartean adostasunak lortzeko behar diren adimenei erreparatzen die. Gaitasunei erreparatu behar zaie gabeziei baino gehiago. Zenbait kulturaren bazterkeria gainditu behar da.\nEraldaketa. Errealitatea alda daitekeela sinetsi behar da. Ikasketa dialogikoak jendea eta bere ingurunearen arteko harremana aldatzeko egiten da. Ikas komunitatearen (ikasleak, familiak, irakasleak) parte hartze aktiboa ikasketa prozesuari asko lagunduko dio. Ikasleen gaitasunak hobetzea bilatuko da. Ikasleen zoriona bilatuko da. Ikasleak testuinguruari egokitzea baino, testuingurua aldatzea izango da ikasketa dialogikoaren helburua. Paulo Freirek zioen gizakiok errealitatea aldatzeko izakiak garela, ez errealitateari egokitzeko. Arrakasta ikasle guztiek lor dezaketela da ikuspegi honetako beste hatsarre bat.\nIkaskuntza dialogikoa esparru formaletan eta esparru ez hain formaletan gauzatu daiteke.\nZentzua sortu. Guztion artean ikasketa prozesuari zentzua bilatu behar zaio. Baliabideak sortu behar dira pertsonen arteko harremanak aberatsago izan daitezen. Horretarako pertsonei beraiei entzun beharko zaie.\nDimentsio instrumentala. Baliabide teknologikoak ez daude ikasketa dialogikotik kanpo. Edozein baliabide erabiliko da baldin eta komunitatearen baitako harremanak horrela aberastuko diren. Baliabide teknologikoak ikas komunitate osoari helarazi beharko zaizkio. Analfabetismo digitalari edo gaitasun digital eskasei ere aurre egin beharko zaie.\nElkartasuna gizartean dauden eragileen artean. Erabaki demokratikoak. Bazterkeriaren kontrako borroka. Berdintasunean oinarrituriko ikasketa.\nDesberdinen arteko berdintasuna. Pertsona guztiei pareko aukerak eman. Inor baztertu gabe. Atzeraturik zebiltzan hainbat ikasleri eman izan zaien laguntza bere kontra besterik ez dutela jokatu erakutsi dute hamaika ikerketek. Ikasleak bere talde naturaletik bakartu, laguntza bereziak jasotzeko, geroago bere taldera itzularazteko, teknika oso txarra dela ikusi da. Ikasleak zenbait errealitatera egokitzea baldin bada helburu, errealitate horiek aldatzeko inolako ahaleginik gabe, ikasleari eta bere familiari jaramonik egin gabe, oso emaitza txarrak ekarri ditu beti.\nIkaskuntza dialogikoaren teknikakAldatu\nIkasleak azterketa egiten. 1940.\nIkasleak ikasgelan lo.\nHonako diskurtsoei aurre egiteko sortu zen i(ra)kasketa dialogikoa:\nGizartearen zenbait taldetan normala da eskola porrota handia egotea.\nFamiliak kultura eskasekoak baldin badira, familia horietako seme-alabek eskola porrotean erortzeko aukera handia dago.\nGizarteak ez bakarrik kultura akademikoko jendea, esku-langileak ere behar ditu.\nUnibertsitatea: langabetuen fabrika. Unibertsitateak ezin ditu ateak gehiegi zabaldu, horrek etorkizunean frustrazioa ekarriko luke.\nGaurko ikasle asko, oinarri akademikorik gabe etortzen zaizkigu gure hezkuntza sistemako zenbait alorretara.\nDiru gehiagorekin konpon liteke eskola porrota. Besterik ez dago.\nIkasle atzeratuak taldetik erauzi behar dira besteen martxa ez moteltzeko. Laguntza eman ahal bazaie emango zaie baina taldera besteen parean daudenean bakarrik itzuliko dira.\nZenbat eta etorkin eta ijito gehiago orduan eta zailago arrakasta akademikoa lortzea.\nEtorkinentzat eta baztertuentzat, talde bereziak hobe.\n↑ (Gaztelaniaz) «Comunidades de Aprendizaje. Bases Teoricas» Scribd (Noiz kontsultatua: 2019-02-26).\n↑ (Gaztelaniaz) «Aprendizaje dialógico – Comunidades de Aprendizaje» utopiadream.info (Noiz kontsultatua: 2019-02-26).\n↑ (Gaztelaniaz) «Aprendizaje dialógico – Comunidades de Aprendizaje» utopiadream.info (Noiz kontsultatua: 2019-03-04).\n(Gaztelaniaz) Ikas komunitateak. Oinarri teorikoak.\n(Gaztelaniaz) Comunidades de aprendizaje. Definición. Lecturas recomendadas.\nAzken aldaketa 28 apirila 2021(e)an, 13:05(e)tan\nOrriaren azken aldaketa: 28 apirila 2021, 13:05.


Ekainaren 13an Altsasuko gazteen aldeko argazki erraldoia eta ekainaren 16an manifestazioa Iruñean | Usurbildarrak aurrera\n← Usurbilgo GED: “Sinistu dezagun behingoz, elkarrekin gauza handiak lortu ditzazkegu!”\nUsurbilgo gazte mugimenduak parekidetasunaren gaia landuko du ekaineko egiratauan →\nEkainaren 13an Altsasuko gazteen aldeko argazki erraldoia eta ekainaren 16an manifestazioa Iruñean\nPosted on 2018/06/12 | Utzi iruzkina\nEkainaren 16an (larunbata) Altsasuko gazteen epaiketa eta gartzelaratzea salatzeko “Altsasukoak aske! Hau ez da justizia” lemapean manifestazioa antolatu dute Iruñean Altsasuko Gurasoak Mugimenduak eta Altsasukoak Aske Herri-Plataformak. Manifestazioa 17:00etan Iruñeako Golem Zinematik hasiko da eta Askatasuna Plazan amaituko da.\nUsurbilen Altsasuko gazteen aldeko herritarrak ere martxan jarri dira. Aste honetan gazteen askatasuna exijitzeko argazki erraldoia aterako da Usurbilen, Lasarte-Orian manifestazioa egingo da eta larunbatean Iruñako manifestaziora joatekoa autobusak antolatu dira.\nAltsasuko gazteen askatasuna exijitzeko argazki erraldoia aterako da, Mikel Laboa plazan 19:30ean.\nUsurbilgo Ernaia: “Ez dugu onartuko absoluzioa ez den beste epairik. Ekainak 13 argazki erraldoia aterako dugu Altsasukoei babesa adierazteko eta larunbatean Iruinan izango gara autobusetako zerrendak betiko tabernetan izango dituzue. Utzi bakean Euskal Herria”.\nUsurbilgo Sortu: “Aski da! Altsasukoei elkartasuna adierazi behar diegu. Mobilizazioak: Ekainak 13 asteazkena. Argazki erraldoia, Mikel Laboa plaza, 19:30”.\nErnaik mobilizazioak antolatuko ditu herriz herri ekainaren 14 eta 15ean. Usurbilgo Ernaik ostegunean Lasarte-Orian egingo den manifestaziora joateko deia egin du. Manifestazioa Okendo plazan hasiko da, 19:30ean.\n“Altsasuko gazteen aurkako sententziak Euskal Gazteriaren kontrako kriminalizazioan aro berri bat irekitzen du. Estatuaren partetik norabide errepresibo argi bat zehazteaz gain, aurrekariak ere zehazten baititu. Izan ere, prozesu lotsagarri honen atzean erabat autoritario, inposatzaile eta atzerakoia den erregimenaren gerra estrategia bat ezkutatzen da.\nEuskal gazteriaren etorkizuna jokoan dago. Espainia zein Frantziaren menpeko eta sistema kapitalista heteropatriarkarraren lurpean bizirautea da eskaintzen digutena. Bestelako Euskal Herri aske bat eraikitzen gabiltzan gazteok beraien jo puntuan gaude. Gaur Altsasuko gazteak dira, baina bihar gutako edozein izan daiteke.\nGutzi honi erantzuteko, mobilizazioak antolatuko ditugu herriz herri ekainaren 14 eta 15ean. Ernaik dei egiten dio euskal gazteriari kaleak hartu, bertan parte hartu eta salaketa irmoa egitera. Oztopoak oztopo, egunez egun Euskal Herri aske, sozialista eta feminista irabazten segi dezagun”.


Ongi etorri AbainGoardia Blogera | AbainGoardia\nOngi etorriak AbainGoardia blogera,\nBlog honen sorrera bere egilearen behar bat asetzeko asmoarekin sortu da, urtetan parte hartu duen gauza edo ekimenei jarraipena ematea.\nEta zeintzuk izan dira ekimen horiek? Egia esateko ez dut gustuko nolabaiteko Curriculum Vitae bat egitea, ematen baitu zeure buruari loreak botatzeko aitzakia dela, baina kasu honetan beharrezkoa izan daiteke, hona heldu zaretenok jakin dezazuen aurreko ibilbidearen arabera zer espero dezakezuen aurkitzea (azpimarratzeko ibilbidea ez den arren).\nEgin ditudan gauzen artean aipatu daitezke, Barakaldoko Errekaortuko Gaztetxeko kide izana, bertako Idazmen Sortzaileko Tailerrean aritu nintzen. Pateando Porkeria taldean baxua jotzen aritu nintzen 2008ko abuztuan taldea desegin zen arte eta orain Bilboko Musika Eskolan biolontxeloa jotzen ikasten nabil. Banaketa alternatiboan aritzen naiz eta gune antiautoritario ezagun baten kudeaketan parte hartzen dut. Liburu moduko bat argitaratu nuen, besteren baten itzulpenean parte hartu dut eta beste batzuenak argitaratzen laguntzen dut. Berria egunkariak ia bere sorreratik 2008ko abendura bitartean argitaratzen zuen Matraka gehigarrian parte hartu izan dut diskoen aipamenak egiten eta zenbait irrati libretan kolaboratzen dut liburu aipamenak egiten (Hala Bedi Irratia, Txapa Irratia, Tas-Tas Irratia…), Tupa aldizkarian parte hartu izanaz gain haren seigarren zenbakira arte.\nBlog honetan aurkituko duzuena hain zuzen halako gauzetarako gogamenak izan dituen pertsonaren lan eta gogoetak. Sekzioak berritzen eta berriak sortzen ahaleginduko naiz. Zuen gustukoa izan dadin espero dut. Blogaren edukiak gustatzen bazaizkizue eta parte hartu nahi izango bazenute (gogoetak partekatu, aipatuak izateko disko edo liburuak bidali…) nire e-postara jo (abain79@gmail.com) eta horren inguruan hitz egingo dugu, printzipioz kolaborazioei irekia bainago.\nSarrera bezala nahikoa idatzi dudala uste dut. Hemendik aurrera blogeko sekzioek hitz egingo dute nire ordez. Besarkada bat eta ongi izan,\nAbain, 2009ko Maiatza


Batak bestea elikatu guran - Oñati - Goiena.eus\nBatak bestea elikatu guran\nAitziber Aranburuzabala 2016-11-05 10:00\nIrakurlea ez da izaki bakartia izenburua zuen solasaldia egin zuten Maialen Lujanbio bertsolariak eta Harkaitz Cano idazleak. Nor bere esparrutik, besteak beste, bakarkako eta taldekako lanaz, bertso eskola eta idazketa eskolez eta publikoaren eraginaz jardun zuten.\nEuskarazko Literatura Taldea gidatzen duen Danele Sarriugarte idazleak markatutako gidoiarekin, ordu eta erdi inguruan, belarriak gozatzeko moduko kontu polit asko esan zituzten hiruren artean.\nBi arloen arteko harremanaz\nGaian sartzeko, berotze aldera, bertsolaritzak eta literaturak elkarren artean duten loturaz galdetuta ekin zioten berbaldiari. Lujanbiok orain dela 40 urteko eta gaur egungo bertsolaritzaren artean dagoen ezberdintasuna azpimarratu zuen, hasteko. "Lehen, beste testuinguru eta beste jendarte batean egiten zen bertsotan, eta, orokorrean berba eginda, literaturak eta horrelako erreferentziek ez zuten indarrik izango, nahiz eta bazeuden bertsolariak irakurriagoak eta jantziagoak zirenak. Gaur egungo bertsogintzara etorrita, gure belaunaldi eta gazteagoenganako, literatura ezinbesteko iturria eta erreferentzia da. Gure mundu erreferentziala osatzen dute: literaturak, zinemagintzak, eta bestelako sortze ereduek. Gure iturriak horiek ere badira. Literatura, gaur egun, hurbileko jarduna da, eta, gainera, lehen ez bezala, gaur egun, harremana naturala da idazleen eta bertsolarien artean".\nCanoren ustetan, aspaldikoa da arlo bien arteko lotura. "Lurralde komun asko daude; demagun, kantagintza. Kantu asko daude idazleek egindakoak; eta ez orain bakarrik. Hor zeuden: Gabriel Aresti, Jon Mirande... Hor badaude literaturaren eta bertsogintzaren arteko zubiak, kantagintza tarteko, betidanik egon direnak eta etengabe izan direnak. Era berean, harrigarria iruditzen zait ez egotea euskal literaturaren historian bere protagonista bertsolari arketipiko bat duen eleberririk. On Kixote bertsolari bat. Bertsolaria besteko literarioak diren pertsonaia gutxi daude".\nBertso eta idazle eskolak\nBertso eskolen sorrerek ekarri zuten bertsolaritzaren garaikidetzea, Lujanbioren ustetan; eta horrek ekarri du bertsolariek harreman naturalak izatea antzerkigileekin, idazleekin, zinemagileekin; eta, ondorioz, askotariko elkarlanak egitea. "Era berean, iruditzen zait gaur egungo bertsolaritzan bat-batekotasuna idatziz ikasten den heinean, bertsolaritzari eta bertsogintzari eragin diola, eta, ondorioz, erregistro idatziagoan egiten dela orain bertsotan. Ondorioz, bisualagoak dira bertsoak, narrazio gehiago dute, deskripzioak ere bai, gehiago garatzen dituzte istorio formatuko bakarkako gai horiek. Hau da, literaturaren ezaugarri batzuk bereganatu ditu bertsolaritzak; baina baita zinemagintzatik edo musikatik ere. Horren erakusle, gaur egun, ez dugula bakarrik garai bateko doinuekin kantatzen".\nCanok lekukoa hartuta, bertso eskolei literaturatik inbidiaz begiratzen dietela esan zuen. "Idazle eskolak badauden arren, oso asimetrikoak eta anitzak dira -parte hartzaileen adinari eta helburuei erreparatuta- eta horregatik oso zaila da kideen arteko talde izaera mantentzea. AEBetan idazten ikasteko eskolen tradizioa dago, baina, hemen, oraindik ere musen kontu hori dago. Literatura egiten erakustea desartikulatuta dagoen zerbait da; eta bertsolaritzak oso ondo landu du arlo pedagogikoa".\nTaldekako ala bakarkako lana?\nBertso eskolen arrakastaren gakoetako bat, Canoren ustez, bertsolariek duten talde izaera da. "Elkarrekin egotera ohituta zaudete. Elkarrekin joaten zarete saioetara, saio tarteetan berba egiten duzue... Elkar ondo ezagutzeak gauza asko errazten ditu. Gure arloan, berriz, nor bere aldetik doa, gehienetan". Lujanbiok gaineratu zuen, orduan, bertsolariek taldetasunaren kontzientzia izateak taldea lotzen duela, eta egoa apaltzen.\nIdazleak, orokorrean, bakarrik egiten du lan, baina, une zehatz batzuetan, editorea du lankide. "Editorearen figura aldarrikatzen dut nik; izan ere, editoreak barruan duen idazlea sakrifikatu du beste idazleen alde. Elkarrizketa asko izaten dituzu editorearekin, eta, kasu gehienetan, liburua osatuagoa da editoreen eskuetatik pasatu eta gero".\nEra berean, itzultzailearen eragina ere aipatu zuen Canok. "Ez dut berdin idazten idatzitako lanak itzultzen dituztela dakidanetik. Noiz eta non irakurriko duten ahazten saiatzen naiz, nire idazteko moduan eraginik izan ez dezan".\nZuzenean eta diferituan\nBertsogintzan, publikoa sorkuntzaren parte dela zioen geroago Lujanbiok. "Askotan, badakizu zer kantatuta gustatuko den ala ez, baina, akaso, ez duzu hori kantatzeko gogorik. Publikoarekin etengabe negoziatzen ari da bertsolaria. Ikuslearen aurpegiek, txaloek.... etengabe eragiten dute gure jardunean. Gakoa, publikoak noraino eragin nahi duzun jakitea da".\nIdazleen kasuan, aurrean fisikoki publikorik ez duten arren, kondizionamenduak daudela erantzun zuen Canok: "Gure kasuan, publikoaren eragina diferitua da. Aukeratzen duzun idazteko gaiak eragina izan dezake gero, nork eta non irakurri duten liburua. Irakurle txokoak sortu bitartean, gure publikoa irudikaria zen".


Erantzun azkarra: Antm-ko 25. zikloa egongo da - BikeHike\nANTMko inor hil al da?\nZergatik utzi zuten Jayek ANTM?\nAmanda Antm itsu geratu al zen?\nAngelea Preston modelatzen al da?\nJay Manuel hispanoa al da?\nNon dago Miss Jay orain?\nANTM lehiakideek ordaintzen dute?\nANTM manipulatua al dago?\nNork irabazi zuen ANTM 3. zikloa?\nZer egin zuen Tiffanyk ANTM-n?\nNork irabazi zuen ANTM All Stars?\nNork irabazi zuen ANTM 18?\nJay Manuel indioa al da?\nTyra Bank ezkonduta al dago?\nJay jauna eta andrea ezkonduta al daude?\nZenbat balio du Tyra Banksek?\nZenbat ANTM dago idatzita?\nNoiz amaitu zen ANTM?\nANTMren batek handia egin al zuen?\nCoverGirlek aukeratzen al du ANTMren irabazlea?\nAngelea Prestonek irabazi al zuen ANTM?\nNork lapurtu zituen Amandaren kristalak?\nANTM 21. zikloa egongo al da?\nZenbat urte ditu Eva ANTM?\nZenbat urte ditu Jay Alexander?\nNon dago Brittany Ameriketako hurrengo eredua?\nZenbat ziklo daude ANTM?\nZenbat urte ditu Tyra Banksek?\nNork irabazi zuen ANTMko 20. zikloa?\nZein urtetan izan zen ANTMko 20. Zikloa?\nNork irabazi zuen ANTM 21. zikloa?\nZenbateko altuera du Tyra Banksek?\nNor da Tyra Banks makillaje artista?\nZein nazionalitatea da Jay jauna ANTM-koa?\nZenbat altu da Jay Manuel?\nTyrak umerik al du?\nTyra Banksek gizonik al du?\nNoiz hasi ziren Tyra eta Erik elkartzen?\nNorekin ezkonduta dago Nigel Barker?\nAmerica's Next Top Model-en 25. zikloa 1an VH2019-en estreinatuko zela uste zuten hurrengo zikloa da. 2020tik aurrera, ez da iragarpen ofizialik egin. House of the Dragon Trailer - The Loop. 25. zikloa Jatorrizko kanala: VH1 Estreinaldia: TBA Zikloaren informazioa Epaileak: Tyra Banks.\n2016: Kimberly Rydzewski (10. zikloa) 19ko abenduaren 2016an hil zen. 29 urte zituen. 2018: 4ko abenduaren 2018an Jael Strauss (8. zikloa) hil zen 34 urte zituela, 4. estadioko bularreko minbiziaren ondorioz.\nANTMtik irteteko erabakia "% 100" berea izan zela esan zuen. Manuelek azaldu zuenez, bere karrera “beste norabide batean” eramateko garaia zela uste zuen America's Next Top Model-en 18 zikloren ostean aurkitu zuen bidetik.\nSwafford-en familia Planora (Texas) lekualdatu zen bere haurtzaroko urteetan. Swafford legez itsua da; erretinosi pigmentarioa du, begi endekapenezko gaixotasuna. Swaffordek adierazi du egoera horrek erabat itsu utziko duela 30 urterekin.\nAngelea Preston moda modelo estatubatuarra da, ANTMn lehiakide gisa hiru agerraldiengatik ezaguna. 12., 14. eta 17. zikloetan agertu da.\nJoan den asteazkenean, E! albisteen podcast-a Just the Sip, Manuelek bere etniaz beti galdetzen dion zaleei zuzendu die lehen aldiz. Espekulazioak gorabehera, latinoa ez dela argitu du. Izan ere, Hegoafrikakoa da eta biraziala - guraso beltz batekin eta zuri batekin.\nAlexander edo Miss J, estatubatuar reality telebistako pertsonaia eta pistako entrenatzailea da, America's Next Top Model-en egindako lanagatik ezaguna. Asko bidaiatzen du moda eta modelaje industrietan. Alexander Parisen eta New Yorken bizi da.\nANTM-ko lehiakideek eguneko 40 $-ko diru-laguntza jaso zuten. Neska bakoitzak "eguneko 40 $-ko diru-laguntza bat janarira bideratzen zuen, baina hori da ikuskizuna egiteko lortu genuen diru bakarra". Sarah Hartshorne ez da eszena atzean benetan gertatu zena ezagutarazi duen ANTM alum bakarra.\nAskotan, jendeak espero du reality-saio gehienak ekoizleek asmatuak eta gidoiak egitea. Hala ere, ez zen hori gertatu America's Next Top Model-en kasua. Harrigarria bada ere, ikuskizuna ez zegoen batere gidoirik, beraz, ikusi zenuen guztia modu naturalean gertatu zen.\nEva Marcille Pigford (3. zikloa) GERO: ANTM lehiakide gogoangarrienetako bat, Pigfordek hirugarren zikloa irabazi zuen 2004an.\nTiffany Richardson 4ean ANTM-ko 2005. zikloko lehiakide izan zen, non kanporaketa bikoitzean Rebeccarekin batera kanporatua izan zen. Dudarik gabe, Top Model-en historiako unerik gogoangarriena, Tyra Banks ezabatzean hainbeste haserretzeagatik ezaguna da, Banks-ek oihuetara jo zuelako.\nManuel Springfield-en (Illinois) jaio zen, italiar eta txekiar jatorriko ama eta Hegoafrikako aita lurmuturreko malaiar jatorri mistoa zuena.\nTyra Banks Altuera 5 ft 10 in (1.78 m) Telebista America's Next Top Model The Tyra Banks Show America's Got Talent FABLife Dancing with the Stars Bikotekidea(k) Erik Asla (2013–2017) Haurrak 1.\nJay-k bere maitasun-bizitza pribatua mantendu ohi du, baina une honetan, moda-kondaira eta telebistako pertsonaia ohiak bizitza bakarrean bizi omen du, Live Ramp Up-en arabera. Bere bizitza erromantikoari buruz itxita egon arren, Jay-k aldizka LGBT eskubideen alde egiten du gay argi eta garbi gisa.\nCelebrity Net Worth-en arabera, Tyrak 90 milioi dolarreko balio garbia du 2020tik aurrera.\n17) Beste reality saio batzuetan ez bezala, ANTM ez dago gidoirik.\nApirila 10, 2018.\nANTM-ko lehiakide gehienek euren karrerak huts egin zuten, baina Tyra madarikaziotik ihes egin eta arrakasta lortu zuten batzuk egon ziren saioan. America's Next Top Model modelaketa lehiaketako ikuskizuna zela esan arren, oso modelo goren gutxi atera ziren serietik.\nAmerica's Next Top Model: All Stars-en inguruan polemika asko egon da asteazkeneko finalaz geroztik, eta Janice Dickinson epaimahaikide ohia ez da alboan isilik gelditzen. «CoverGirl dira eredua aukeratzen dutenak, ez epaileetako edozein.\nDenboraldi hartan hasiera nahiko harritsua izan arren, Prestonek astero eraman zituen erronketara, eta denboraldi amaierarako, irabazle izendatu zuten.\nBuru-buru kriminalaren azken ekintzan, Eva Thievak Amandaren kristalak hartu eta belaontziaren albotik botatzen ditu frogak ezkutatzeko.\nWill Jardell ANTMko 21. zikloko lehiakide izan zen 2014an. Bera izan zen txapeldunorde.\nAtlantako (Georgia) Clark Atlanta Unibertsitatera joan zen; hala ere, eskola utzi zuen 19 urterekin America's Next Top Model-en hirugarren denboraldia irabazi eta gutxira.\n63 urte (12ko apirilaren 1958a).\nBrower-ek LA-ko Next Model Management, San Frantziskon Passport eta Reel Management-ekin sinatu du. 2019tik aurrera, TNG Models-ekin sinatuta dago.\nEz dago urruntze soziala bezalakorik Ameriketako Next Top Modelaren 24 "ziklo" (aka urtaroak) berrikusteko denbora emateko, horiek guztiak orain Amazon Prime-n eskuragarri.\n47 urte (4ko abenduaren 1973a).\n2013 America's Next Top Model Jatorrizko sarea The CW Original kaleratzea 2ko abuztuaren 15tik azaroaren 2013era Denboraldiaren kronologia Atalen zerrenda.\nJay Manuel makillaje artista Tyra Banksekin izandako harremanari buruz ari da 2012an America's Next Top Model lehiaketa arrakastatsutik aldendu zenetik.\n"Dancing with the Stars" anfitrioi egiten ez duenean eta bere ModelLand parke tematikoa irekitzeko lanean ari ez denean, Tyra Banks bere mutil-lagunarekin, Louis Bélanger-Martinekin ikusi dute.\nBanks-en ama izateko ametsa egia bihurtu zen Erik Asla argazkilari norvegiarrarekin. Biak 2013an hasi ziren elkartzen, eta semea 2016an jaio zen.\nGaldera: Tyra itzuli al dezakegu Antm 24. ziklorako\nErantzun azkarra: nork irabazten du Antm 19. zikloa\nGaldera: Nork irabazi du Antm 21. zikloa\nGaldera: Nork irabazi du Antm 22. zikloa\nGaldera: Nork irabazi zuen Antm 1. zikloa\nGaldera: Nork irabazi zuen 20. zikloa Antm\nGaldera: Nork irabazi zuen Antm 23. zikloa\nNork irabazi zuen Antm 13. zikloa\nErantzun azkarra: nork irabazi zuen Antm 10. zikloa\nNork irabazi zuen Antm 11. zikloa\nGaldera: Nork irabazi du Antm 18. zikloa\nErantzun azkarra: nork irabazten du Antm 11. zikloa


Garamendi ez da joango Presidenteen Konferentzia prestatzeko bilerara, eskumenekin dagoen blokeoa tarteko\nJaurlaritzako Gobernantza Publiko eta Autogobernu sailburuak uko egin dio batzarrean egoteari. Salatu duenez, Espainiako Gobernua ez da bi aldeek adostutako kronograma betetzen ari, lau transferentzia bakarrik eskualdatu dituztelako.\nEspainiako Estatua EAEko eskumen gaitasuna "etengabe inausten" ari dela salatu du Jaurlaritzak\nOlatz Garamendi: ''Ez da prozesu transferentzialaren egutegia betetzen ari''\nOlatz Garamendi Eusko Jaurlaritzako Gobernantza Publiko eta Autogobernu sailburua ez da joango gaur egitekoa den autonomia erkidegoetako Presidenteen Konferentzia prestatzeko bilerara. Horren esanetan, Espainiako Gobernua "ez da falta diren transferentzien proposamenik egiten ari", eta blokeo hori salatzeko, batzarrera joateri uko egin dio.\nHitzordua gaur bertan da Madrilen. Isabel Rodriguez Lurralde Politikako ministroak eta autonomia erkidegoek izendatutako kontseilari edo ordezkariek urtarrilean egitekoa den Presidenteen Konferentzia prestatuko dute. Jaurlaritza, esan bezala, ez da bertan izango.\nOhar baten bidez Urkulluren gobernuak azaleratu nahi izan duenez, bi aldeek hitzartutako kronogramaren arabera, "egiteke zeuden transferentzia ia guztiak gauzatu behar ziren, baina lau baino ez dira eskualdatu joan den maiatzetik".\nSailburuak atzo hitz egin zuen Rodriguez ministroarekin, eta haserre dagoela jakinarazi zion "behin eta berriz justifikatu gabeko atzerapenengatik eta transferentzien arloko aldebiko akordioak ez betetzeagatik".\nGaramendiren arabera, kronograma ez ezik, Gernikako Estatutua ere ez da betetzen ari, onartu eta 42 urtera oraindik ez baita osatu transferitu gabe dauden eskumenei dagokienez. "Espainiako Gobernuak ulertu behar du hori ez dela bidea, akordioak betetzeko daudela eta ez dugula onartuko Eusko Jaurlaritza gutxiestea", gaineratu du sailburuak.


etorkizuna etorkizun: junio 2014\nInoizko ezustekorik handienetakoa eraman nuen iragan ostegun iluntzean, 2013ko Urrezko Zeledoia niri ematea erabaki zela adierazi zidatenean. Ez nago ohituta halako ustekabeetara eta golardo hori urtero nori eskaini deliberatzen duen erakundeko lehendakariaren hitzak entzun ondoren sentsazio bitxi batek harrapatu ninduen. "Shock" egoeran kulunkatu nintzen denbora luzexkaz: Egia ote? Ez al da nire irudimenaren jokaldi gaiztoren bat?\nErdi zorabiatuta nuen oinarrizko zentzua pixka bat berreskuratuta gero, niri gertatzen ari zitzaidala baieztatu nuen. Eta orduan hamaika bider hamaika oroitzapen txar saskira jaurtiki nituen, bizi ari nintzen une goxoari intentsitate osoz heldu behar niola konbentzituta.\nLau hamarkada luzeko lana giza kolektibo batek aintzakotzat hartu duela ikusteak gogo-bateriarako adore berria ekartzen du, lan horren bidez nor beraren satisfazioa eta gizartearekiko konpromisoa betetzea besterik bilatu ez duen edozeinentzat. Eta nire kasuan sobera ordaindutzat ematen dut nire burua gasteiztarrek eskaini didaten errekonozimendu honekin.\nBide berdintsutik segituko dudala agintzen diet hiritarrei, dagokidana ahalik eta hoberen egiten. Bihotzez.\nPublicado por Josemari Velez de Mendizabal en 5:26 2 comentarios:\nEtiquetas: 2013, Gasteiz, Urrezko Zeledoia\nEspainiarrek erregea aldatu dute. Egia esan, espainiarren borondatea ordezkatzen dutela uste duten alderdi politikoetako gehiengoak erregea aldatzea erabaki zuen euren arteko negoziazioetan eta plis-plas batean estatuko legeria euren interesetara interpretatuz "hemen bakea eta gero aintza" himnoa jo zuten, ahalmen kritikoa oraindik daukatenak ahoa bete hortz utziz.\nBorboiak panpin bihurtuta ageri dira beste behin, beraz, demokraziako satrapa guztiz ahaltsuen eskuetan. Jostailu apurtuak bezala ditugu, hiritar guztion (ni ere sartzen naiz sail horretan, nire NAN dela eta) diruarekin forratuta.\nNiri, egia esan, bost axola (axola erlatiboa, hori bai, bestela ez nintzateke gaiaz idazten ibiliko) zer datorkidan Madrilgo gortetik. Aspaldi adcierazi nuen espainiar lapikoan egosten denak ez didala loa galarazten, eta jarrera horrek bere desabantailak sor diezazkidan arren, nahiago dut arreta larregi ez galtzea ez dagozkidan buruhausteetan.\nGarai berrietarako borboi berriak ez du ezer berririk ekarriko, pertsonaia mameluko horiek ezin baitute, berez, berritasunik sortu. Antzuak dira beren ahalmenik ezean. Eta faltsukerian eragindako uhina egiten dieten guztiak oinarrizko zentzuari iseka burutzen ari zaizkio ergelkeriatik, ez baitago pertsona batengan ezer arbuiagarriagorik bere buruarekiko zintzotasuna sabeleko deiengatik sakrifikatzea baino.\nDena den, sen onak esaten dit mamelukeria horrek ez duela luze iraungo. Eta espainiarrengatik poztuko nintzateke, funtsean estimatu egiten baititut, eurek ez badakite ere.\nPublicado por Josemari Velez de Mendizabal en 6:40 No hay comentarios:\nEtiquetas: Juan Carlos I, Madxril, monarkia, panpina


Folkaren bidez batuta | Bizigiro | Berria\nFolkaren bidez batuta\nBidasoa Folk jaialdia egingo dute gaurtik igandera Hondarribian, Irunen eta Hendaian: kontzertu bat emango dute egun eta herri bakoitzean\nGaur abiatuko da Bidasoa Folk jaialdia. Hemezortzigarren aldia du Bidasoaren bueltan antolatzen duten ekitaldi horrek. Hondarribiko, Irungo (Gipuzkoa) eta Hendaiako (Lapurdi) udalek antolatzen dute jaialdia: kontzertu bat izaten da egun eta herri bakoitzean.\nLos Sabandeños taldeak hasiko du jaialdia gaur, Hondarribiko Arma plazan, 21:30ean. 1966an sortu zuten taldea, Kanaria uharteetan, Sabandan (Espainia): unibertsitateko ikasle multzo bat biltzen hasi zen ostiralero, parranda giroan, eta azkenerako konpromisoa hartu zuten uharteetako musika babesteko eta hedatzeko. Hala, 95 lan argitaratu dituzte honezkero, eta hango musika tradizionalaren erreferente nagusienetako bat bihurtu dira; itsasoa eta historia tarteko, taldearen abestiek Europako, Amerikako eta Afrikako eraginak dituzte.\nAtrebentziaren alde ona\nIrunek hartuko dio lekukoa bihar Hondarribiari: Sharon Shannonek kontzertua emango du Urdanibia plazan, 21:00etan. Shannonek ikusleei ustekabeak ematea du gustuko, eta kemen horrek ikur bihurtu du, bi hamarkadatik gorako ibilbidean. Trebea da eskusoinuarekin, biolinarekin zein flautarekin, eta jakin-minak hainbat musika estilo probatzera eraman du: musika klasikoa, reggaea edo hip-hopa, besteak beste.\nHendaian amaituko da jaialdia, etzi, Zokoburun, Dyaa Zniber & Groupe Patriomoine de la Musique Andalouse Marocaine taldearekin: 20:30ean izango da kontzertua. Horren aurretik, Alma Gitanak dantza saioa emango du 19:00etan.\nBidasoa Folk jaialdia\nGaurtik igandera, iluntzeetan, Hondarribian, Irunen (Gipuzkoa) eta Hendaian (Lapurdi).


2000ko irailaren 28ko Foru Araua, Gipuzkoako Lurralde Historikoan animalia hozkariak zaindu eta behatzeko prozedura arautzen duena.\nBOG 19 Urria 2000\nIkusi, 5/2005 Foru Dekretua [GIPUZKOA], urtarrilaren 25ekoa, albaitari pribatuei animalia txikientzat gaitutako albaitarien kalifikazioa emateko prozedura arautzen duena («G.A.O.» otsailak 3).\nAzken bederatzi urteetan amorruaren aurka ez da beharrezkoa izan nahitaezko txertorik agintzea eta txertaketa kanpaina ofizialik egitea, gaixotasun horrek ez baitie txakurrei nahiz katuei batere eragin. Euskal Autonomi Erkidegoan gutxienez azken hogei urteotan ez da epizootia horren kasurik ezagutu.\nHala ere, gaixotasuna duen txakurrak edo katuak hozkatuz gero, gizakiak beregana dezakeen gaixotasuna dugu amorrua. Eta Industria, Nekazaritza eta Arrantzako Kontseilariaren 1996ko otsailaren 15eko Arauak, Euskal Autonomia Erkidegoan txakurren amorruari aurre egiteko jarduketak arautzen dituenak, organo eskudunak txakurrak zaintzen, kontrolatzen, zentsatzen, identifikatzen eta erregistratzen jarraitzea komeni dela dio, zoonosis horren broteren bat agertuz gero berehala erantzun ahal izateko eta indarrean dagoen araudian aurreikusitako neurriak har daitezen horrela.\n1955eko otsailaren 4an onartu zen Epizootien Erregelamenduak amorruaren gaineko osasun neurri bereziak ezarri zituen.\nGobernazio Ministeritzako 1976ko ekainaren 14ko Aginduak osasun eta higiene neurriei buruzko arauak ezartzen ditu. Bertan, pertsona bati hozka egin dion txakurra albaitaritzara eraman eta hamalau egunez behaketan edukiko dela esaten da.\nGipuzkoan egun ez dago pertsonei hozka egin dieten txakurren eta katuen albaiteri behaketa ondo egingo dela bermatzen duen administrazio prozedurarik.\nEuskadiko Animalien Babeserako 6/1993 Legeko 8.2 artikuluan esaten denez, «animaliaren jabea izango da animaliak sor ditzakeen kalteen, eragozpenen eta gogainduren erantzulea», eta lege bereko 11.2 artikuluari jarraiki, «gizakiren bati eraso egin dioten animaliak, behatuak izan daitezen, barneratu edo/eta isolatzeko agindua eman beharko da». Beraz, animaliek pertsonak erasotzen dituzten kasuetarako, beharrezkoa iritzi zaigu ondorengo jarduketa arauak onartzea.\nHorren indarrez, kontuan hartuta Autonomia Erkidego Osorako Erakundeen eta Erkidegoko Lurralde Historikoetako Foru Organoen arteko Harremanak arautzen dituen 1983ko azaroaren 25eko 27/1983 Legeko 7.b.2 artikuluaren arabera organo horiei dagokiela animalien osasun esparruan Autonomia Erkidego Osorako Erakundeek erabakitako arauak garatu eta betearaztea. Hortaz,\nPertsonaren bati hozka egin dion animalia gutxienez 14 egunez sanitate behaketa eta zaintzapean eduki beharko da.\nAnimalia hozkarien jabeak edo edukitzaileak behartuta daude animalia erasotzailearen datuak ematera, bai erasoa jasan duenari edo horren legezko ordezkariari eta bai informazioa eskatu duten agintari eskudunei.\nAipatutako zaintza eta behaketa prozedura aurrera eramateko, ezinbestekoa izango da hozkada jasan duen pertsonak edota bere ordezkariak salaketa jartzea, animalia bizi den herriko udaletxean edo, bestela, animaliak hozka egin dion herriko udaletxean. Hori izango da hozkadura egiaztatzeko modu bakarra.\nSalaketa jasoko duen udaletxearen erantzukizuna da animaliaren jabea aurkitzea eta I. Eranskinaren araberako salaketa inprimakia betetzea, orri laukoitzean. Inprimakiaren kopiak salatzailearentzat, Udalarentzat, Gipuzkoako Foru Aldundiaren Abeltzaintza Zerbitzuarentzat eta animalia zaindu eta behatzeaz arduratuko den albaitariarentzat izango dira. Era berean, Udaletxea arduratuko da animalia hozkariaren zaintza eta behaketa aurrera eramateaz eta koordinatzeaz.\nJabeak aukera dezake bere animalia zaindu eta behatuko duen albaitaria, betiere azken hau lanean ari bada. Animalia gutxienez 14 egunez edukiko da zaintzapean eta gutxienez 1, 7 eta 14. egunetan albaitariak animalia aztertuko du. Zaintza aldiak dirauen bitartean animalia udal agintaritzaren tutoretzapean egongo da edo, bestela, jabea bera bada animaliaz arduratzen dena, etxe barruan edukiko du eta edozein arrazoigatik animalia kanpora ateratzekotan, memento oro muturrekoa jantzita duela egingo du. Jabeari bere animaliak albaiteriaren zaintzapean egon behar duela jakinarazten zaion eguna hartuko da zaintza aldiaren lehen eguntzat.\nNolabaiteko susmoa badago animaliak amorrua izan dezakeela, albaiteriak segituan jakinaraziko die abeltzaintza zerbitzuari eta salaketa jaso zuen Udalari; eta azken honek, berehala jarriko ditu jakinaren gainean hozkada jasan zuen pertsona eta pertsona hori aztertu zuen osasun zentroa.\nBehin zaintza eta behaketa aldia amaituta, animaliak arazorik ez duela ikusten bada, albaitariak Animalia Hozkariei buruzko Albaitari Txostena beteko du, II. Eranskinari jarraiki. Ondoren, Foru Aldundiko Abelzaintza Zerbitzuari txosten bat bidaliko dio, eta beste bat, animaliaren jabeari. Animaliaren jabeak, bi eguneko epea izango du txosten hori salaketa jarri zen Udaletxean aurkezteko.\nUdalak albaiteriaren behaketaren emaitzak jakinaraziko dizkie hozkada jasan zuen pertsonari eta memento hartan bera aztertu zuen osasun zentroari.\nAnimalia hozkariaren jabeak ordaindu beharko du behatu eta zaintzeko prozeduraren kostua.\nJabe ezagunik gabeko animalien kasuan, salaketa jaso duen Udala izango da animalia hozkaria behaketa eta zaintzapean edukitzeaz arduratuko dena, betiere Euskadiko Animalien Babeserako Legeak aurreikusten duen atxikipen epea errespetatuz.\nAnimalia hozkari guztiak ondoko prezeduretan sartuko dira: «Animalia arriskutsu» izendatzekoan, Euskal Autonomia Erkidegoan txakurrak edukitzea erregulatzen duen 2000ko apirilaren 4ko 66/2000 Dekretuari jarraiki, eta «Animalia potentzialki arriskutsu» izendatzekoan, Animalia Potentzialki Arriskutsuak edukitzearen Erregimen Juridikoari buruzko 1999ko abenduaren 23ko 50/1999 Legearen arabera.\nEuskadiko Animalien Babeserako Legearen 27.2.c artikuluan ezarritakoaren ondorioetarako, arau-hauste larriak izango dira foru agindu honetan zehaztutako nahitaezko tratamendua oztopatzen duten hauek:\n1. Behin zaintza eta behaketa aldia bukatuta, 2 eguneko epean animaliaren jabeak Animalia Hozkariei buruzko Albaitari Txostena (II.\nEranskina) udaletxean ez aurkeztea.\n2. Animalia hozkarien jabeak edo edukitzaileak animalia erasotzailearen daturik ez ematea, hala erasoa jasan duenari edo horren legezko ordezkariari nola informazioa eskatu duten agintari eskudunei.\n3. Udalak animalia hozkaria behaketa eta zaintzapean jartzeko beharra jabeari adierazi ondoren, honek jaramonik ez egitea.\n4. Jabe jakinik ez duen animalia hozkaria behaketa eta zaintzapean ez jartzea.


Datuak eta datuak - Deia\njuanra madariaga 28.01.2021 | 00:58\ndENA da pandemia, gai oro birusaz, datuak eta datuak tai gabe, antigorpu-tzak, herri gorriak, berdeak eta horiak, tasak eta portzentajeak, PCR probak, sintomak, positiboak, antigenoak, etxeratzeak, usaimenik ez,€. Gabonetako askatzeak ekarri du egoera gogor hau. Berriz ibiliko gara motelago kaleetan, beldurturik, batzuk etxetik irten gabe, hunkiturik jendea hiltzen ari delako kopuru handitan. Eta horrelaxe da, kutsatzeak larriagotu dira, eta laster batean mila kasutik gorako zenbakiak agertuko zaizkigu normaltasun osoz Euskal Herriko zati honetan.\nTxertoaren mirakuluaren zain dago mundua, baina benetako afektibitatea erabat frogaturik geldi-tzen den arte, zenbat denbora pasatuko da? Mantra baten moduan errepikatu dute aurtengo udan populazio ia osoak txertoa harturik egongo dela, baina prozesuak hartu duen abiadura ikusita nekez beteko dira ezarritako epeak, eta tarte horretan, adituek deitoratzen duten moduan, beste mutazio berri batzuk agertuko dira.\nBerehala azaldu dira multinazional farmazeutiko ahaltsuak esanez Hegoafrikan edota Erresuma Batuan agerturiko birusaren aldaera berrien aurka balio osoa badutela eurek produzituriko txertoek. Zer esango dute, bada? Geroak esango du benetan eraginkorra izan ote den ala ez. Halarik ere, eta kontuan harturik axolagabekeriaz lurrari egunero eragiten dizkiogun lintxamendu eta kalte neurgai-tza, dakiguna da birusaren hibridazio eta garapen berriak agertuko direla seguru, eta daukagunarekin borrokan aritzen garen bitartean, etor litekeenaren nondik norakoak aztertzeari ekin beharko liokete aditu eta zientzialariek, benetako izurria prebenitu eta ahalik eta lasterren kontrolatzeko.\nDena den, hamaika ikustekoak jaioak gara, eta dosiak saltzen dituen konpainiaren bat azpijoko eta jukutria perbertsoetan ari omen da, eta Europarekin adosturiko merkantzia ez du bideratuko salmenta garestiagoren bat lortu baitu. Enkante denigrantean, preziorik onena nork ordainduko dabiltza osasungintzaren merkatua, konpañero!\nBetiko lez, aberatsen desio lotsazkoak pobreen ohiko miseriak.


Lana aldi baterako erregulatzeko txostenak, koronabirusaren albo kalte - Azkoitia - Maxixatzen.eus\nMaxixatzen.eus 2020-03-23 17:18\nMilaka lagun joan dira gaur lantokietara. Egoera ezohikoa da, ordea, enpresetan ere. Gipuzkoan, gaur arte 2.203 enpresak aurkeztu dute txostena, eta horiek 14.490 langileri eragingo diete. Bailara eta Azkoitia ere ez dira salbuespenak; hainbat enpresa ari dira dosierra aurkeztu edo ez aztertzen. Tartean dira, Sammic, Intza Group, Gureak nahiz GKN.


Animalia eta intsektuen hozkadak: Txertaketa funtsezkoa da infekziorik ez izateko | Aldizkaria | EROSKI CONSUMER\nAnimalia eta intsektuen hozkadak: Txertaketa funtsezkoa da infekziorik ez izateko\nGero eta ugariago ikusten dira animaliak etxeetan, txakur eta katuak batez ere. Kalean, parkeetan, lorategi eta pasealekuetan animaliak ikustea ohiko bihurtu da.\nArauak dio derrigorrezko dela animalia horiek txertatuta eta aseguruarekin izatea, baina horrek ez du inondik ere esan nahi jabe guztiek agindu hori betetzen dutenik. Sarritan, animaliak norbaiti haginka egin dionean ohartzen da jabea txertatu beharra dagoela (legeak eta gizalegeak hala agindu arren). Orduantxe ohartzen dira txakurraren edo katuaren osasun-kartila osatu gabe dagoela. Baina bi animalia horiek ez dira arazoak sortzen dizkiguten bakarrak. Intsektuak, armiarmak eta sugegorriak ere kontuan izan behar genituzke hozkada edo ziztadez ari garenean, horien zauriek ere larritasun bera izan baitezakete.\nZakurren hozkadak: kontuz infekzioekin\nAzken aldian asko ugaritu dira komunikabideetan txakur batek norbaiti eraso egin eta zauri larriak edo heriotza eragin diola dioten berriak. Baina albiste bihurtu gabe ere, txakurren hozkadak sarri gertatzen dira, umeekin batez ere eta zauri larririk eragin ez arren, arriskutsu dira osasunarentzat. Estatu guztiko osasun zentroetan animalien erasoen ondorioz atenditzen diren zaurien %80 txakurrek eragiten dituztela uste da. Bost zauritik bat infektatu egiten da. Zauritu gehienak gazteak izaten dira, animalien jabe eta zaintzaileak eta zango, beso eta eskuetan izaten dituzte hozkadak eta urratuak. Umeen artean zauriak buruan eta lepoan izaten dira batez ere, baina zenbait kasutan txakur indartsuek kalte larriak eragiten dizkiete gorputzeko beste atal batzuetan. Infekzioa ere ohikoa izaten da eta ondorio larriak izan ditzake, txakurrek ahoko flora ugaria baitute, polimikrobiarra. Flora horretan, besteak beste, Staphylococcus aureus, Pasteurella multocida eta D taldeko staphylococcusa, edo Clostridium tetani beldurgarria, tetanoaren arduraduna eta lurrean, gorozkietan eta animaliaren larruan ere egon daitekeena. Zauria infektatu egiten bada, ingurua gorritu eta handitu egiten da eta zornatu egiten da. Botikekin egoki tratatu ezean, infekzioa hedatu egin daiteke eta linfangitia eta ganglioaren hantura agertu. Txakurrenak bezain ohiko ez diren arren, katuen haginkadak errazago infektatzen dira, animalia horien hagin zorrotzak haragian barru-barrura sartzen baitira. Horien haginkada bereziki arriskutsu gerta liteke artikulazio batetik hurbil edo hezurra oso azalekoa den lekuan, artritisa edo osteomielitisa, artikulazioetako eta hezurreko infekzioak, hurrenez hurren.\nAmorrua eta tetanoa: arreta bereziko kontua\nKatuek eta txakurrek transmiti ditzakete amorrua eta tetanoa, hilgarri ere gerta daitezkeen bi infekzio larriak. Norbaiti horietakoren batek hozka eginez gero, animalia identifikatu eta araudiak eskatzen duenaren arabera txertatuta dagoen jakitea komeni da. Animalia txertatuta egon edo ez, larrialdi zerbitzura joatea komeni da, zauria behar bezala sendatu eta desinfektatzera. Eta, jakina, medikuak agindutako tratamenduak bete beharko dira. Baina ez da ahaztu behar, horrez gain, hozka egin duen animaliarekin eta haren jabearekin albaitariarenera joatea eta animaliaren txertaketa-egoeraren berri ematera. Jabeak, gainera, animaliak egin duen erasoak izan ditzakeen ondorioen berri jakin ahal izango du horrela. Gehienetan antibiotikoak ematen zaizkio afektatuari profilaxi gisa, batez ere hozkada hezur eta artikulazioetatik hurbil gertatu bada. Tetanoaren aurkako inmunizazioa ere beti egin behar da, pertsona askok ez baitu hartua izaten txertoaren dosi indargarria eta tetanoaren aurkako antigorputzen maila oso baxu izaten baitute. Amorruaren aurkako tratamendua beti hartu behar izaten da animalia ezezaguna bada edo amorruaren aurka txertatu gabe baldin badago.\nIntsektuak: gaitzik gabeak, baina gogaikarriak\nBaina txakur eta katuak ez dira hozka egiten duten bakarrak. Eguraldi ona iristen denean, askoz gehiago irteten dugu mendira eta han hainbat animalia eta intsekturekin topo egiten dugu; itxura batean gaitzik gabeak izan arren, aski dira eguna hondatzeko. Himenopteroen ziztadak, erlastar, liztor, erle eta inurrienak, gogaikarri eta minberak izaten dira; intsektu horien pozoiak histamina, brazidininak, hialuronida eta serotonina ditu, ziztaden sintomak eragiten dituztenak. Kasurik gehienetan ez dira sintoma larriak izaten: ingurua handitu egiten da, gorritu eta azkura agertzen da. Normalean berez desagertzen dira ordu batzuen buruan eta ez dute arazorik sortzen ziztada gertatu eta berehala botikako produktuetakoren bat eginez gero. Mendira, kanpinera edo ibilaldiak egitera joateko asmoa izanez gero, gomendagarria izaten da ziztaden aurkako tratamendua motxilan eramatea. Kasu batzuetan erle edo liztorraren ziztadak hipersentsibilitate koadroa sor dezake berehala: gorputz guztian edemak, bronkoespasmoak eta itomena agertzen dira eta kasurik larrienetan, glotiseko edemak eta shock anafilaktikoa, berehala tratamendu egokia jarri ezik hilgarri ere gerta daitekeena. Hipersentsibilitate hori duten pertsonek desentikortzeko tratamendu aurrerakorra behar dute eta eraginkorra izaten da gehienetan.\nArmiarmak, arrazoirik gabe beldurgarriak\nArmiarmei beldurra izaten die jende askok, baina ez dago horretarako arrazoirik, hemen bi espeziek baizik ez baitezakete arazo larririk eragin. Horietako bat alargun beltza da: intsektu horren hozkadak eritema handia eragiten du, urtikaria oso mingarria eta kasurik larrienetan sintoma orokorrak sor ditzake (izerditzea, azaldura eta konbultsioak). Kontuan izan beharreko beste araknidoa tarantula da. Oso fama txarra du, baina ez da uste bezain arriskutsua, bere ziztadak mina, erredura eta handitua besterik ez baitu sortzen. Armiarmen hozkada desinfektatu eta tetano aurkako profilaxi bidez tratatu behar da, aipatu sintomak kentzeko aipatu azaleko tratamenduaz gain.\nSugeak: bi bakarrik pozoitsuak\nPenintsula mailan pozoitsu gisa hartzen diren sugeak bi sugegorri besterik ez dira (Vipera Aspid, penintsularen iparraldean, eta Vipera latasti gainerako lekuetan). Martxoan eta apirilean eragin ohi dituzte ziztadak. Gainerako sugeak, Montpellierko sugea izan ezik, ez dira arriskutsuak. Sugegorriaren haginkada ezagutzeko, 8 milimetroko tartedun bi puntu dira. Sugeek, berriz, tarterik gabeko hagin ilararen marka uzten dute. Sugegorriaren pozoiak zelulak hil eta odola koagulatzen duten entzimak izaten ditu eta hemolitikoak, hematiak hausten dituztenak. Sartu den pozoi kopuruaren arabera, sintomak arinak izan daitezke, inguru handitzea besterik ez; edo larriagoa, azaleko erreakzio handia, goragalea eta okadak. Kasurik larrienetan giltzurrunen hutsegitea eragin dezake pozoiak eta koagulazio sakabanatua. Sugeak hozka eginez gero, hona hemen jarraibidea: 1)Gune afektatua ibilgetu, zenbat eta gehiago mugitu gehiago zabaltzen baita pozoia. 2)Torniketerik ez egin, 3)zauria ez zurrupatu, 4)Biktima berehala hurbileneko osasun zentrora eraman, sugegorriaren aurkako sueroa jar diezaioten, hozkaden aurkako tratamenduaz gain.\nMamografien eraginkortasuna, zalantzan